text:
Ginelly Quandt ta un hoben di 26 aña cu ta carga e fam di un di e famia mas tradicional di Rancho. E tambe ta un Ranchero orguyoso masha comprometi cu su bario y cu su hendenan, specialmente cu e generacion nobo. E ta forma parti di e proyecto “Tempo pa Click” cu fundacion Rancho a organisa y cu awe pa 6’or atardi ta habri su exposicion na Biblioteca Nacional Aruba su sede na Playa. E fundacion aki semper ta traha pa conservacion y cultura di e bario di Rancho.
Proyecto
Ginelly ta un boluntario cu a duna su asistencia fei di principio te final na e proyecto aki cu a conta cu e participacion specialmente di muchanan y hobennan di Rancho. Pa medio di un camara nan a capta e diferente cara di e bario aki. Un bario di e mas bieu na Aruba cu un rikesa historico, cultural y arkitectonico grandi, pero cu tambe ta confronta un problematica social grandi.
Sin pretende di cay den spera negativo di e bario, pero como hoben tambe di Rancho, Ginelly ta kere cu mester bin cu programa continuo den Rancho pa evita cu e muchanan di e bario, despues di scol ta subi riba caya.
P’esey e ta sostene e proyectonan cu fundacion Rancho tin programa pa 2016. “Nos kier pa nan bin cerca nos. Nos tin proyectonan, nos tin cos pa haci. No solamente den fotografia, nos tin arte y tur otro actividad relaciona cu arte…”, el a bisa na Bon Dia Aruba.
E hoben boluntario aki tin e arte di saca potret como un hobby. El a compromete su mes cu e proyecto aki, ya cu e ta haya cu e intencion patras di esaki ta importante. E tin di haber riba kico ta e nificacion pa e bario. E ta haya relevante cu e mesun hende cu ta bibando den e bario lo por bin cu su propio nificacion pa medio di potretnan.
No tabata facil
El a bisa cu berdaderamente e proyecto aki a envolvi muchanan y hobennan di Rancho… pero no tabata facil. Nan a yega di confronta problema, un di e problema tabata ta cu nan a haci hopi esfuerso pa hala atencion di e muchanan di Rancho. “Nan ta muchanan cu principalmente ta ariba caya, pero nos kier pa nan bin. Nan a wak cu nos tin proyecto pa nan”, el a bisa.
Ginelly a bisa cu tabata dificil pa haya mucha di Rancho mes, pero nan a insisti te hasta bay riba caya y stimula nan pa forma parti di e proyecto aki, esta Tempo pa Click. Un proyecto cu ta bay mas leu cu un simpel click di e camara, sino cu ta evita cu e muchanan aki lo por cay den mal caminda.
E prome grupo tabata mucha te edad di 12 aña; y despues nan a bay pa e siguiente grupo di hoben entre 12 pa 18 aña Te hasta hende grandi tambe a keda envolvi den e proyecto aki cu ta uno di inclusion social. Mayoria di nan ta confronta problema social, ya sea cu nan ta bin fei di famia disfuncional. “Mama y tata no tin contacto cu nos, pero nos sinembargo inclui e muchanan pa bin y wak pa nos tin algo pa nan”, Ginelly a bisa.
Rancho
Esaki ta loke e fundacion Rancho su meta ta pa 2016. Esta organisa actividad y proyecto atractivo y sano pa e hobennan di e bario aki afecta entre otro pa e problematica di droga. E hoben Quandt a bisa cu e fundacion ta habri pa nan y asina nan lo por participa den tur nan proyectonan.
Nan lo bin entre otro cu tayernan di trabou di boto miniatura, un tradicion cu nan no kier pa e bay perdi. Pero pa mantene proyectonan di inclusion social den bario di Rancho, e fundacion cu ta carga e mesun nomber aki, mester di fondo. Esaki ta otro reto di fundacion Rancho pa 2016, pa proyecto manera Tempo pa Click lo por sobrevivi nan mester di un fondo di 15 mil florin pa cubri tur e gastonan envolvi.
Rancho ta un bario masha singular cu caracteristico propio, identidad propio y te hasta cu un personalidad propio. Tur e aspecto aki lo wordo observa den e expo di potret cu lo keda habri awe na Biblioteca Nacional Aruba su sede na Playa. Na final, Ginelly a bisa cu tur e trabou di e participantenan di e proyecto aki ta wordo exhibi den e expo “Tempo pa Click”.


c: text/html

text:
Partisipashon/Anunsio di Morto
Na Kòrsou ta kustumber ku na momentu ku un hende muri, famianan ta partisipá esaki den e diferente medionan di komunikashon.
Despues ku e famia stipulá fecha di entiero, nan ta pone un aviso den korant, den kua nan ta invitá na e entiero; inkluso nòmber di e diferente miembronan di famia i tambe e lugá di entiero.
Despues di entiero famia ta bolbe saka un aviso, kaminda nan ta gradisí tur esnan ku a sostené nan durante e dianan difísil i por hasi un invitashon na 1 òf 3 misa di deskanso.
Promé ku bishitá El Tributo ta bon pa habri e linknan akibou i tira un bista riba e diferente modelonan di aviso ku tin, di manera aki e enkargado di e famia por bini prepará na su sita.

robotstxt: allowed

filter: keep


text:
KRALENDIJK—Relashoná ku e situashon aktual di ‘corona’ vírùs, gezaghèber di Boneiru Edison Rijna a papia ku prensa. El a menshoná entre otro ku lamentablemente situashon ta bira mas amplio ku mas hende infektá ku e vírùs. “Nos ke trese dilanti algun informashon pa evitá ku kos ta bira mas pió. Nos ta teme ku ta nos ta para dilanti un punto di kambio, debí ku kos ta mas serio. Kisas mi ta bisa algu awe i mayan ya e no ta konta mas. Departamentu di salubridat ta traha duru pa atendé tokante medidanan pa evitá kos bira pió. Mi ta spera kada un di nos ta yuda pa ménos e vírùs ta plama riba e isla. Kumpliendo ku esaki nos no mester tuma mas medida”, gezaghèber Rijna a bisa.
Doktora Marian Luinstra
“Fin di siman pasa un dòkter lokal, den e kaso aki ta trata di dòkter Hermelijn kende a tèst positivo. A buska kontakto ku tur esnan ku tabata den kontakto ku e dòkter pa por a informenan. Hopi hende a yama e number 0800-0800 pa entre otro informashon, relashoná ku e asuntu di dòkter Hermelijn. Awor otro dòkternan ta atendé e pashènt nan di kas di dòkter Hermelijn. E situashon di salú di dòkter Hermelijn ta mehorando. Pa loke ta trata e asuntu di duana tambe tin hende ku e vírùs. Tin atenshon pa esnan ku tabata den kontakto ku e duanero ku ta infektá ku e vírùs. Un otro kaso ta trata di un empleado di Fundashon Maridal ku a tèst positivo. Tur ta isolá huntu ku esnan ku tabata den kontakto kuné. Ta importante tene 1 meter di mei di distansia, tapa boka, laba man i atendé tur kos di e parti higiena. Tin hopi mal komprondementu ku asuntu di esnan ku tin e vírùs. Karentena ta nifiká no bai niun kaminda i no ta den kontakto ku niun hende. Tèstmentu di hende ku no tin keho relashoná ku e vírùs, no tin sentido. Tur mainta tin ‘drive true’, pa tèst riba ‘corona’ vírùs. Mester traha sita pa esaki. Nos meta i deseo ta pa e hendenan infektá bira ménos, i solamente huntu nos por logr’é”, Doktora Marian Luinstra a bisa.
Flavel Maduro, hefe di komunikashon di parti di gobièrnu a papia i el a menshoná di medidanan poko mas serio pa loke ta trata si e vírùs presentá na un kas di famia.” Ta importante kon ta bai funshoná, kon ta bai atendé si un hende na kas ta infektá ku e vírùs. Ta importante pa kome salú i drumi sufisiente pa e resistensia ta stabil. Ta bai saka mas informashon pa informá tur hende tokante e medidanan tokante ‘corona’ vírùs”, Flavel Maduro a bisa.


text:
KRALENDIJK – Polis na Boneiru ta kuminsá un ofensivo kontra e ola eksplosivo di atrako riba e isla. Korps Politie Caribisch Nederland (KPCN, Kuerpo di Polis di Hulanda Karibense) lo bai traha represivamente pero tambe pro aktivo. Polis lo aserká posibel sospechoso aktivamente pa ‘kombersá’. E aña aki te aworaki a kometé 24 atrako. Hefe di kuerpo di polis Hildegard Buitink: “Nos no ta bai asepta esaki.”
Siman pasá na Boneiru tabatin shete atrako. Seis di nan riba restorant i supermerkado chines i unu tabata un robo riba kaya. Te awor polis a detené nuebe sospechoso.
Gezaghèber Edison Rijna i alto funshonario di polis Alwijn Braaf
Tim di atrako
KPCN, meskos ku aña pasa a konstruí un tim di atrako pa por hasi e búskedanan. Buitink ta bisa ku e kuerpo ta hasi esaki ku e kapasidat ku tin. Polis ta lucha ku un falta di personal. Buitink: “Huntu ku otro pais i ku Hulanda nos ta wak e táktika- i téknikanan èkstra ku nos ta usa.”
Ministerio Públiko (OM BES) ta usa palabra serio. Fiskal mayó Henry Hambeukers ta manda un aviso na tur atrakadó. “Tur hende mester sa ku si kometé robo ku violensia ku un arma lo pidi un kastigu di minimalmente 36 luna. Ke men djis asina bo por kai será tres aña.”
Opstákulo
Hambeukers ta haña ku polis ta hasi bon trabou si wak e kantidat di nuebe detenshon den un komunidat chikitu manera Boneiru. Ta invertí hopi den búskeda i persekushon di delito di violensia. Tòg Hambeukers ta bisa ku outoridatnan ta dal den opstákulo. “E investigashon pa despues hasi búskeda ta ken ta kometé e tiponan di atrako aki ta masha kompliká. E kriminalnan ta kometé e atrakonan ketu ketu, anónimamente i ku maskarada. Hopi be no por haña sa ta kiko nan a hòrta. Asta si nos haña kos hòrtá serka un sospechoso esaki no ta duna un kontestesta konkluyente si nan a kometé e echonan.”
Buitink ta apelá na komunidat bonerianu pa duna informashon i tep ku por indiká posibel sospechoso di atrako. “No por ta ku hende riba e isla no sa ta ken e atrakadonan ta. Ta hopi plaka nan ta kue. E hendenan den besindario ta mira otro hende ku ta saka hopi plaka.”
Outor: Belkis Osepa


text:
NewsRosario2019
Maud y Dominique no ta logra medaya
Team di Argentina tawata hopi fuerte pa e team di Aruba
Duo femenino Maud Celaire y Dominique Hopman no ta logra medaya di Brons y ta keda na di cuater lugar
Apesar di a hunga un tremendo partido pa e di tres y cuater lugar contra di Argentina, e dos hobennan Celaire y Hopman a duna bon bataya unda nan ta perde e prome set 6 – 3, den e di dos set Aruba a pone presion pero no por a manda e wega na nan fabor. Na e score 4 – 4, Argentina a gana e ultimo dos puntonan y gana e wega cu e score final di 6 – 4.
Tanto Maud como Dominique sigur por mira tras di un super bon torneo. Ambos atleta tin e talento y lo mester djis sigui focus pa logra yega mas leu posibel den e proximo torneo.
Ultimo wega lo tuma lugar den algun rato, caminda cu e duo Mix di Aksel y Dominique lo hunga e gran final aki na Rosario.


text:
Deklarashon di Seguridat na Skol
Deklarashon di Seguridat na Skol
Kingstown- 5 pais den e region Karibense resientemente a adoptá e asina yamá “Antigua and Barbuda Declaration on School Safety” durante di un foro ministerial di dos dia riba 29 i 30 aprel na St. Vincent and the Grenadines.
E sinku paisnan ta: Curacao, Grenada, Jamaica, Sint Maarten i Suriname kaminda nan a palabrá ku nan ta duna atenshon na e “Caribbean Safe School Initiative” i adoptá e “Antigua and Barbuda Declaration on School Safety” during the 2nd Caribbean Safe School Ministerial Forum. Diferente pais den Karibe a uni riba invitashon di e Minister di “Education, National Reconciliation, Ecclesiastical Affairs and Information” di St. Vincent, Sr. Claire Prince.
Na 2017, a tuma lugá e promé foro ministerial na Antigua i Barbuda, kaminda Kòrsou tabata ousente i 12 pais ya a adoptá e Deklarashon di Seguridat pa Skol. Durante e di dos foro resientemente, dies minister enkargá ku edukashon, ofisialnan den edukashon i alabes “disaster management stakeholders”, partnernan regional i internashonal a partisipá den diskushonnan tékniko pa garantisá seguridat na skolnan kaminda ta bai aktualisá e plan di ehekushon “Regional RoadMap for School Safety”. Den e di dos foro a inkluí alabes partisipashon di diferente hóben.
Na konklushon di e foro Sint Maarten a anunsiá ku e ta tuma enkargo di e di tres foro na 2021: the 3rd Caribbean Safe School Ministerial Forum in 2021 i British Virgin Islands (BVI) ta tuma enkargo na e di kuater foro: 4th Forum in 2023.


text:
Ku mas ku 70 aña riba e merkado di Kòrsou, Glacial ta un di e markanan mas kerí na nos isla. Ademas di su produkto popular ‘Alcolado Glacial’, un loshon di mèntòl, su famia di produkto a krese den transkurso di tempu i a bin ta inkluí un bara di habon, un krema pa hunta, un desinfektante di man i awor un antiséptiko di promé ousilio ku alkohòl etíliko di 70% i un loshon desinfektante.
Pero kiko ta e historia di Glacial? I ken ta tras di e éksito di e marka? Laga nos tira un bista den e historia di Glacial i e akontesimentunan mas resien rondó di e faborito lokal aki.
E loshon di spat di mèntòl tan popular di Glacial, ‘Alcolado Glacial’, a kuminsá wòrdu produsí na aña 1948. E kompania Curacao Laboratories, a establesé e Fábrika di Glacial na e mansion históriko Landhuis Chobolobo na Kòrsou. A traves di añanan, Glacial a ekstendé su vishon di “Kreá pa pone bo sinti bo mihó” na e komunidat lokal. Bou di su kampaña sosialmente responsabel Glacial Cares, e marka lokal ta hasi esfuerso pa krea un impakto positivo riba e salú i bienestar di e komunidat di Kòrsou.
E produkshon di tur produkto di Glacial ta tuma lugá na Kòrsou. Na prinsipio, e proseso di produkshon tabata kompletamente na man. Pero awendia nos ta sigui un proseso semi-outomátiko. Nos personal ta konsistí di un tim altamente komprometí ku hopi aña di eksperensia serka Glacial.
Mirando e akontesimentunan resien rondó di e Corona vírùs, nos personal ta trahando hopi duru pa kumpli ku e demanda altu pa nos produktonan riba merkado. Henter e tim di Glacial ta promové kontinuamente un bon higiene personal i lo sigui enkurashá e komunidat pa sigui e medidanan preventivo ofisial kontra di e Corona vírùs.
Den nos kompromiso ku e bienestar i salú di e komunidat, Glacial a lansa un antiséptiko di promé ousilio ku alkohòl etíliko di 70%, tambe konosí komo Alkohòl di Hunta. E produkshon di e alkohòl nobo aki a kuminsá na mart 2020 i Glacial ta trahando duru pa sigurá ku e produkto aki ta presente den tur e botika i supermerkadonan grandi na Kòrsou. Banda di esaki, nos loshon desinfektante mas resien a yega merkado na aprel di 2020 i su porsentahe di 68% di alkohòl ta un gran kompañero pa desinfektá man.
Laba bo mannan regularmente durante 20 sekònde. Si na dado momento bo no por laba bo mannan, usa un desinfektante òf un loshon pa man ku un porsentahe di alkohòl di 60% òf mas. Bo por konta ku e desinfektante di man di Glacial ku tin un porsentahe di alkohòl di 62%, e loshon desinfektante ku tin un porsentahe di 68%, e alkohòl di hunta ku tin un porsentahe di 70%, òf e Alcolado Glacial ku tin un porsentahe di 76%. Mantené distansia sosial, no duna man i evitá di mishi ku bo kara mas tantu posibel.
Ora bo informá bo mes i sigui e medidanan preventivo aki, bo ta protehando nò solamente bo mes sino tur hende ku ta rondoná bo. Sigui informá bo mes dor di lesa i skucha e kanalnan informativo ofisial.


text:
Den siman 15 SV La Fama a cuminsa cu 13 punto den di 8 lugar riba tabla, te ainda candidato pa bay play-off di promocion-degradacion. Juventud Tanki Leendert cu 1 punto so den e temporada aki ta den ultimo luga, ta destina pa degradacion automatico, pero ban pone cosnan den perspectiva! Juventud ta 4 punto so tras di Caiquetio pa evita decenso automatico y en cambio di hunga playoff promocion-degradacion, unda ainda tin chens di sobrevivi dependiendo ta cu ken ta bay hunga play-off. Cu un victoria na lo por suma 4 punto, pa ta 1 punto so tras di Caiquetio cu tres wega pendiente, y enfrenta Caiquetio mes den e ultimo wega di e temporada, matematicamente ainda cu chens, pakiko no? Pa colmo den e wega aki, Juventud ta yega stadion sin ningun suplente, niun hungado riba banki. Nan a lubida cu nan a hera saka un punto algun siman atras for di Nacional, e campeon nan di Aruba? Tur cos ta posibel cu determinacion, pero asina aki no! La Fama cu te cu awor ta den playoff di promocion-degradacion ta buscando ainda pa evita esey, apesar cu nan rival mas serca, River Plate, ta alehando nan mes hungando bon futbol, por lo menos La Fama ta preparando nan mes pa keda den Division di Honor ‘sea lo que sea’.
La Fama a practicamente domina e wega aki for di cuminsamento, nan tabatin cinco chens ‘morto’ pa bay ariba, promer cu nan capitan Sylvester Schwengle a anota e promer gol na minuut 14 di e wega pa duna nan bentaha di 1-0. Apesar di e dominio completo, La Fama no por a anota gol atrobe te cu net prome cu halftime na minuut 43, pa medio di Davidson Kaarsbaan pa hasi e wega 2-0 pa e oncena di Savaneta.
Den di dos mita La Fama a sigui cu dominio y na minuut 51 caba Jeison Mundarain a hasi e wega 3-0, Juventud cu no tabatin reaccion algun cu poco yegada y nada di peliger, a para warda pa La Fama ataka cu tur forsa y anota e biaha aki pa via di un tiro di skina door di Ciaran Arends na minuut 56 pa hasi e wega 4-0. Na minuut 76 La Fama ta amplia nan bentaha atrobe pa hasi e wega 5-0 pa medio di Jeison Mundarain atrobe, ken por cierto, tabata nos ‘man of the match’ pa su trabou duro y e dos golnan tambe pa e victoria contundente di su ekipo. La Fama a faya hopi golnan facil, por lo menos tres mas promer cu pitazo final husto na minuut 90, referee a dicidi cu no tabatin mester di tempo addicional den un wega di caliber hopi abou mes.
La Fama ta keda awo cu 16 punto, cinco so menos cu Riverplate cu tin un wega pendiente cu Caiquetio. Juventud, cu 1 punto so, ta awor si hopi cerca di decenso automatico for di division di honor cu tres wega so mas pendiente.


text:
Registro di Personal
Descripcion
Segun articulo 30 di Ley di Labor 2013 (Arbeidsverordening 2013) e dunado di trabou ta obliga di entrega e registro di personal na Departamento di Labor (DAO).
E registro di personal ta consisti di tres parti:
- Modelo 1A e personal actual manera registra na december 2019;
- Modelo 1B e necesidad pa personal pa 2020
- Modelo 1Ce necesidad di personal pa cada proyecto den 2020
Adhunto por haya e documento y formulario necesario.
E aña aki e unico forma cu por entrega e Registro di Personal ta den e forma digital. Tambe por haci un peticion via via e-mail adres aanvraagpr@gmail.com y DAO lo mail bo e formulario.
DAO ta haci un peticion pa hinca e datonan den e formulario digital, segun e modelo stipula pa ley y manda nos esaki na e e-mail adres arbeidsmarktaruba@gmail.com.
Den caso cu bo compania tin mas sucursal, DAO ta haci un peticion pa yena un formulario cu tur dato di trahado y pa indica cua trahado ta rouleer na bo sucursalnan (trahado cu ta traha na diferente sucursal), door di pone un strea (*) den kolom patras di e kolom No. ariba e formulario digital. Tambe nos kier a informa cu ta obligatorio pa yena tur 3 modelo. Den caso cu no tin necesidad pa personal of necesidad pa personal pa cada proyecto specifico pa 2018, ta yena nihil ariba modelo 1B y modelo 1C.
DAO lo manda bo via un e-mail un comprobante cu a ricibi bo formulario di Registro di Personal 2019-2020. Tene cuenta c’e comprobante di entrega no ta implica aprobacion d’e Registro di Personal 2019- 2020. DAO lo duna durante aña 2019 aprobacion of desaprobacion d’e Registro di Personal 2019-2020.
Tene na cuenta cu entrega d’e Registro di personal 2017-2018 ta obligatorio den e periodo di 15 di februari te cu 30 di april 2020. Despues di e periodo di entrega aki DAO lo por aplica un sancion administrativo di Awg. 5000,-pa incumplimento cu entrega di e Registro di Personal.
Si tin mas pregunta tocante e Registro di personal por tuma contacto cu Sra. Louisetty Croes na 5237722 of via email Louisetty.Croes@aruba.gov.aw of c’un funcionario di Bureau Arbeidsmarktonderzoek na 5237720.
Unda pa pidi'e? / Mas informacion na
Departamento di Labor y Investigacion (DAO).
Por download e formulario aki bao:
Kico mi tin di hiba cu mi?


text:
26-2019 – VNO hunto cu KvK ofreciendo oportunidadnan comercial: Segundo sesion informativo encuanto tenders di World Bank pa reconstruccion Sint Maarten tabata bon bishita
Oranjestad – Camara di Comercio y Industria (KvK) a tene e segundo sesion informativo caminda a extende un invitacion na tur compania local cu ta opera den e sectornan di construccion, ingenieria, material, medio ambiente y maneho di proyectonan. E sesion aki ta pa trece informacion dilanti pa yuda Sint Maarten recupera despues di e horcan Irma cu na 2017 a laga e pais bisiña completamente destrosa. Representantenan di World Bank (WB), Rijksdienst voor Ondernemend Nederland (RVO) y National Recovery Plan Bureau (NRPB) a bin Aruba pa duna mas informacion encuanto e trabounan cu via e “National Recovery and Resilience Plan” (NRRP) ta wordo haci pa yuda reconstrui e pais bek. Via di e NRRP ta yuda na structura e inversionnan cu lo wordo haci via e Sint Maarten Recovery Reconstruction and Resilience Trust Fund. Reino Hulandes a pone $550 miyon disponibel pa e fondo aki na esnan cu bin na remarke pa yuda den e reconstruccion.
E segundo sesion aki a tuma luga diabierna 7 di juni den auditorio di KvK. Akinan representantenan di WB, NRPB y RVO tabata presente y a duna mas detaye riba e proyecto y contesta preguntanan. Sr. Randall Croes, miembro di directiva di KvK y sr. Erwin Arkenbout di VNO a duna palabra di bon bini na esnan presente. Sr. Doekle Wielinga di World Bank a duna un resumen di e prome sesion y a elabora riba “Doing business with the World Bank”. Tambe e la conta over e programa di WB Tenders y duna splicacion con pa bin na remarke como comerciante den e sectornan menciona. Sra. Michelle Keane di WB a elabora riba e structura di e fondo y tambe e NRRP. Siguientemente Sr. Claret Connor di NRPB a duna algun puntonan hopi interesante durante su presentacion encuanto e “National Recovery and Resilience Plan”. Sr. Jules van Son di RVO a elabora riba con sector priva por beneficia di e oportunidad aki via formacion di un proyecto conhunto (joint venture). Door di forma parti di un joint venture cu compania internacional, regional of local tambe ta un forma con bo por bin na remarke pa un di e tenders di WB. Despues di un pauze a sigui cu un “break out” sesion cu e sres. Carlos Lago y Thijn Laurensse, representantenan di World Bank y NRPB. Na final di e programa di dia sra. Sonja Velthuizen, directora di KvK a gradici e invitadonan y a termina e programa cu oportunidad pa esnan presente combersa y intercambia ideanan cu otro y haci networking.
Pa mas informacion encuanto con bo tambe por tuma parti na yuda cu e reconstruccion di Sint Maarten tuma contacto via businessinfo@arubachamber.com. KvK ta mira esaki tambe como un bon oportunidad pa nos comerciantenan local profila nan mes riba mercado internacional. Pa mas informacion encuanto e presentacionnan y documentonan di e “break out session” bishita nos pagina https://arubachamber.com/pages/sint-maarten/ y asina haya sa mas riba reconstruccion di Sint Maarten.
Aruba, 11 juni 2019
Camara di Comercio y Industria (KvK)
Scroll To Top


text:
Na e oficinanan principal di Citgo na Merca, ta trata na haya placa pa paga e interes y parti di debe, segun contracto cu companianan di prestamo cu Citgo como borg cu regimen Maduro a haci.
Nicolas Maduro a uza Citgo como su baca di lechi. Na momento cu Presidente Interino Juan Guaidó a pone dirigentenan nobo na Citgo, el a tuma riba su mes pa paga tambe e debenan enorme cu te cu fin di 2018 Venezuela tabatin problema serio pa paga.
Na fin di 2018 tur indicacion tabata cu ta Rusia a bolbe yuda Maduro pone placa riba mesa pa haci e pagonan necesario pa evita cu inversionistanan internacional cu a yuda Venezuela cu placa cu Citgo como borg, lo a cristalisa nan borg y lo a reclama nan derecho riba parti di Citgo.
A adverti cu na Maart, pues e luna aki, Citgo mester tin un par di Biyon atrobe pa paga tanto e companianan aki como Rusia cu a adverti for di momento cu turbulencia a culmina na Venezuela na 2019, cu e kier su placa na Maart 2019.
Na luga di pago mas bien Rusia mester tuma nota di mas problema cu ta pone su placa na riesgo despues cu el a confronta e regimen di Maduro na November y a desaproba e maneho financiero di Maduro.
Na fin di siman pasa, e persona cu segun grupo Maduro ta Vice Presidente di Venezuela, a bay Moscu na momento cu Citgo tabata tuma pasonan legal pa los su mes for di PDVSA. Na mes momento PDVSA a cera su oficina na Lisboa, Portugal, pa evita cu medidanan Europeo lo ser aplica y a muda e oficina pa Rusia.
Citgo mester regla e pago na tur e companianan cu PDVSA a base di prestamonan mester paga na Maart si no kier pa borg tras di borg ser poni riba Citgo internacional dentro di poco.
Aruba ta envolvi den un situacion legal sumamente serio y cu un acuerdo cu no a regla loke ta pasa actualmente aunke tabata bisto cu e situacion lo por a surgi for di momento cu a firma e acuerdo Aruba y Citgo.
Presidente Juan Guaidó a bisa di su parti cu e lo sigura pago di e debenan y interes cu Citgo como borg e luna aki.
Siman pasa Prome Minister di Aruba, Evelyn Wever-Croes a bisa cu Aruba lo bay busca conseho legal na Merca. Esaki ta e paso mas importante pa Aruba na e momentonan aki y ta den cuadro di e pasonan cu DIARIO a yama urgente for di momento cu a bira bisto cu Citgo no por cumpli cu su acuerdo cu Aruba.
DIARIO a mustra riba e hecho cu e acuerdo cu Citgo ta haci Aruba parti di un escenario mundial peligroso.
E pais na e momentonan aki mester di expertonan internacional pa evita problema mucho mas serio.


text:
A tarda poko, pero finalmente a publiká e relato ku resultado di midimentu di kalidat di airu na Kòrsou 2017, ku GGD di Amsterdam a ehekutá den “Meetresultaten Luchtkwaliteit Curaçao 2017”. Anualmente e organisashon investigadó akí ta saka tal relato, riba enkargo di ministerio di Salubridat, Medioambiente i Naturalesa. E optimistanan entre nos lo por a pensa ku no a violá niun norma di pèrmit medioambiental na 2017, debí na e echo ku e normanan akí ta muchu fofo i Isla no a produsí mashá e aña ei pa motibu di problema télkniko, i tambe finansiero di PDVSA. Sinembrago, e realistanan entre nos, por ehèmpel hende bibá bou di huma di Isla i hende di SMOC, sa hopi mas mihó.
Meskos ku den añanan anterior, na 2017, tampoko no a respetá pèrmit medioambiental for di tereno di Isla, i straño ku por zona, ni pa e dunadó di enkargo: ministerio di Salubridat, Medioambiente i Naturalesa. Nunka a mantené Isla na lei. Pues ta mas ku kla dikon GGD Amsterdam ta konstatá ku na 2017 atrobe a violá norma medioambiental. Mira algun konklushon alarmante, tradusí, di e rapòrt:
,,E konsentrashon di SO2 midí na stashon di midimentu di Beth Chaim na 2017 ta surpasá e balor di límite di Anekso F. Tantu pa e kantidat promedio diario mas altu di 365 ug/m3 (a pasa 19 biaha, 1 bes permití), komo pa e promedio anual (137 ug/m3 midí, 80 ug/m3 permití). E konsentrashon SO2 kompará ku 2016 na Beth Chaim a baha serka 10%.’’ [SMOC: SO2 ta dióksido di suafel venenoso i Anekso F ta e pèrmit medioamenbiental.]
,,A midi benseno (benzeen), un materia orgániko fugas, na Beth Chaim na 2013 i 2014 na konsentrashon altísimo (respektivamente 20 i 6 ug/m3). E konsentrashon di benseno na 2017 na lugá di midimentu Kas Chikitu ku su 6 ug/m3 ta notablemente mas altu ku na Julianadorp (0,4 ug/m3). Den Anekso F no tin eksigensia mará na benseno, na Union Europeo si a definí balor di límite pa benseno. [SMOC: benseno ta kanseroso.]
,,A midi algun material pisá, manera vanadio i nikel, notablemente altu na stashon di midimentu di Kas Chikitu. Konsentrashon di chumbu na Kas Chikitu i Julianadorp ta kumpli ku eksigensia di Anekso F. E eksigensia pa chumbu den Anekso F ta mas altu ku esun na Union Europeo.
Por lesa henter e rapòrt aki: GGD Amsterdam Luchtkwaliteit Curacao 2017


text:
Un medida ku tin un impakto grandi riba privasidat ta esun tokante registrashon di kontakto i chekeo di salú. Ta eksigí esakinan den kuadro di e investigashonnan di orígen i di kontakto ku GGD lokal ta realisá. Komishon Supervisor di Protekshon di Dato Personal BES ta dunando públiko informashon tokante protekshon di privasidat relashoná ku e medidanan nobo.
Investigashon di orígen i kontakto ta importante pa prevení un posibel plamamentu di coronavirus. Kiko ta investigashon di orígen i kontakto i kiko e ta enserá den práktika?
Investigashon di orígen i kontakto ta un investigashon ku GGD lokal ta hasi kada bes ku un hende tèst positivo pa coronavirus. Den kaso asina, GGD lokal ta kontaktá tur otro persona ku tabata presente na e lugá públiko riba e mesun dia ku e persona kontagiá. Di e manera ei, GGD lokal ta purba di minimisá plamamentu lokal di e vírùs.
Lei ta stipulá kua ta e instansianan ku tin obligashon di hasi registrashon di kontakto i chekeo di salú. Ta trata aki di lugá públiko manera: restorant i teras di restorant, tur otro establesimentu kaminda por kumpra kuminda òf bibida i konsumí esakinan na e sitio mes (manera teras kantu di playa), i otro edifisio habrí pa públiko, manera misa, gym, sentro di spa i ‘wellness’ i casino. Supermerkado i toko no tin obligashon di hasi registrashon di kontakto.
Registrashon di kontakto ta enserá ku ta registrá e datonan personal di e bishitante- òf klientenan. Ta trata aki di dato ku GGD lokal por tin mester pa por kontaktá e personanan akí si ta nesesario. Pa e meta ei, e fecha i e persona su nòmber i number di telefòn i/òf adrès di e-mail mes ta sufisiente. No ta nesesario registrá e persona su adrès di kas, number di sédula ni fecha di nasementu. Mester risibí un bishitante òf kliente su outorisashonOutorisashon di e persona konserní
kualke indikashon spesífiko di e persona konserní su deseo, duná na un manera boluntario i bon informá, mediante kua e ta duna di komprondé ku e ta di akuerdo pa dato personal tokante su persona ser prosesá. promé ku registrá su datonan personal.
Doño di restorant, teras (kantu di playa) i demas edifisio habrí pa públiko mester sòru pa e datonan personal di nan bishitante- òf klientenan no ta aksesibel pa niun persona ku no ta outorisá, inkluso empleado i otro bishitante- òf klientenan. Ademas, doño di e establesimentunan ei mester sòru pa e datonan di kontakto ta wardá na un manera sigur, pa nan no pèrdè ni ser usá sin outorisashon. Mester keda warda e datonan di kontakto 14 dia na tur i destruí nan kuidadosamente ora e periodo di 14 dia ei pasa.
Ta prohibí pa prosesá dato personalProsesamentu di dato personal
tur akshon òf konhunto di akshon relashoná ku dato personal, inkluso, en todo kaso, rekolektá, registrá, ordená, warda, aktualisá, modifiká, aksesá, konsultá, usa, suministrá via transmishon, distribushon òf kualke otro forma di suministro, ademas di kompilá, konektá i tambe kita, destruí òf blòkia akseso na dato. tokante un persona su salú sin un base legal, a ménos ku esei ta nesesario pa e instituto òf práktika profeshonal en kuestion hasi e prosesamentu. E nesesidat ei semper mester ser probá.
Tuma temperatura di bishitante òf kliente ta un tipo di prosesamentu di dato personal di salú. Si ta trata solamente di lesa ki temperatura e persona tin, esei no ta kai bou di prosesamentu i p’esei no ta un violashon di Wbp BES. Prosesamentu ta inkluí tur akshon òf konhunto di akshon relashoná ku dato personal, inkluso, en todo kaso, registrá i warda dato.
Privasidat di e bishitante- òf klientenan mester ta garantisá na tur momento. Ta dato personal nesesario so mester ser registrá/prosesá. Nunka no mester infringí un bishitante òf kliente su privasidat mas ku loke ta nesesarioNesesidat
e dato personal mester ta nesesario pa por kumpli ku e meta en kuestion, pero sin infringí privasidat di e bishitante òf kliente desproporshonalmente. pa e meta en kuestion.


text:
ORANJESTAD —Stichting Katholiek Onderwijs Aruba (SKOA), cu ta maneha 47 scol na Aruba cu totaal di 10.500 alumno, ta bay hisa nan tarifa di schoolgeld di 75 florin pa 250 florin desde aña escolar proximo. Motibo pa esaki ta cu e costo di educacion y aplicacion di metodonan moderno ta subi, mientras cu subsidio for di gobierno ta keda atras.
Josette Daal, directora di SKOA, na palabra
E idea ta pa e mayor paga 250 florin pa cada yiu y ningun cen mas. Pa uzo di airco sinembargo lo keda cobra 150 florin extra cada aña. Daal ta splica cu educacion na Aruba nunca tabata gratis, pero pa hopi tempo e tarifa tabata masha abou. Despues di ahustenan gradual a yega na un suma di 75 florin na aña 2000.
For di eynan e tarifa a keda igual te awo. SKOA tin un deficit di 1,5 miyon florin, cual ta producto di e diferencia di e gastonan cu ta keda aumenta y e subsidio cu nan ta haya di gobierno. Cu e ahustacion di tarifa aki, SKOA kier keda garantisa e nivel di calidad di educacion cu su scolnan ta ofrece y alabes logra sera e deficit aki den un periodo di ocho pa nuebe aña, segun Daal, cu ta mustra tambe riba inversionnan cu kier haci den sistemanan electronico di duna les.
Ya caba dos scol a cuminsa implementa sistemanan digital cu ayudo di e compania di telefon Setar y tambe Samsung. Pero mantencion di e sistemanan ta keda responsabilidad di e scolnan y di SKOA.
17 porciento no ta paga
Hecho ta tambe cu na momento aki caba y pa varios motibo, no tur mayor ta paga e schoolgeld rekeri. Alrededor di 83 porciento di e 10.500 muchanan cu ta bay scolnan di SKOA tin nan schoolgeld paga. Segun Daal, SKOA ta tuma cuenta cu situacionnan financiero precario di mayornan y ta yuda activamente pa nan haya asistencia na Departamento di Asuntonan Social.
Autor Ariën Rasmijn


text:
Departamento di Recurso Humano (DRH)
E tarea esencial di Departamento di Recurso Humano (DRH) ta:
- desaroya y realisa e maneho di personal y organisacion di Gobierno di Aruba.
E mision di DRH ta:
- pa medio di desaroya y realisa un maneho eficaz y eficiente di personal y organisacion, contribui na un organisacion publico cu ta funciona optimalmente y cu por brinda servicio y producto di un nivel di calidad halto na e comunidad Arubano.
Banda di mision tambe a formula un vision.
- E vision di DRH ta pa den un periodo mas cortico cu ta posibel, transforma DRH den un organisacion cu ta funciona optimalmente; un organisacion caracterisa pa un maneho participativo, empleadonan cu ta capacita y motiva, como tambe pa e grado halto di innovacion, unda ta traha dirigi riba resultado y cu e cliente ta central.
E metanan principal di DRH ta:
- Contribui na un organisacion gubernamental cu ta funciona eficaz y eficiente;
- contribui na profesionalisa e organisacion gubernamental pa medio di un maneho dirigi pa loke ta trata curso, formacion y training (maneho integral di OVT- opleiding, vorming en training);
- contribui na aumenta e motivacion y productividad dentro di e organisacion gubernamental;
- percura pa un ocupacion optimal di personal di e organisacion gubernamental basa riba calidad y cantidad;
- percura pa un aplicacion uniforme y consistente di e areglonan tocante posicion huridico y instruccion tocante maneho;
- modernisa e maneho di personal y organisacion riba un base continuo;
- mehora e calidad di servicio di DRH;
- contribui na mehoracion di e calidad di servicio interno y externo di e organisacion gubernamental;
- contribui na un miho forma pa duna informacion na nivel di gerencia y responsabilisacion riba tereno di asunto di personal y organisacion.


text:
Geplaatst op 08 January 2020 dor di Ministerio Enseñansa, Siensia, Kultura & Deporte
Tumando nota ku ta sumamente importante pa ora hóbennan ta bai studia den eksterior, i sigur na Hulanda, nan ta mas mihó posibel prepará posibel, gobièrnu di su banda ta bai duna e siguiente seshon ku informashon mas konkreto. Esaki ta resultado di palabrashonnan hasí den e ‘Vierlandenoverleg’ entre Ministernan den 2019, kaminda kada pais den Reino ta bai duna mas atenshon na e parti di guia i di preparashon na e studiantenan nobo ku ta bai kontinuá nan estudio na Hulanda pa alsa e nivel di éksito pa nos studiantenan.
E siguiente seshon kargá ku informashon importante pa tur studiante 2020/2021 ku ta bai studia na Hulanda i pa nan mayornan, sea nan ta bai via di Stichting Studiefinanciering Curaçao (SSC) o nan ta bai independientemente ( “freemovers”) djaweps 9 di yanüari 2020 na WTC, Piscadera i ta di 7:00 – 9:00 or pm.
Durante di e siguiente seshon ta bai duna mayornan i nan yunan sosten den diferente area, manera e preparashon pa eskoho di estudio, e fondonan pa finansiamentu di estudio, e seguro, bolsa di estudio i repartishon, diferente link riba internet ku ta importante pa e hóben ta na altura di dj’é i ku por yud’é prepará su mes mas mihó i mas informashon tokante di e proseso di Sosten pa Guia Edukashonal(SIGE) te na momento ku e hóbennan bai Hulanda.
Tur mayor i studiante ta bonbiní.
Entrada ta gratis.
—
KOMUNIKASHON


text:
ORANJESTAD, ARUBA: Durante e ultimo simannan, Post Aruba tabata tin diferente actividad en conexion cu e celebracion di nan 125 aniversario. E ultimo actividad cu a tuma luga tabata encera un evento corporativo unda nan a reuni cu algun cliente pa celebra y alabes gradicinan pa nan sosten durante e ultimo añanan. Nan a percura pa tene e encuentro na House of Mosaic, unda cu e clientenan a pasa un anochi ameno. Tur cu tabata presente a desea Post Aruba pabien y exito pa nan futuro. Post Aruba N.V. no por a yega asina leu sin e sosten cu semper nan a ricibi di e clientenan corporativo y tur esnan cu ta manda y/of ricibi sea un carta, un pakete, of placa via nan servicio di postwissel. Post Aruba N.V. ta sumamente contento cu tur hende a disfruta di e celebracion y a pasa un momento agradabel.
Hefe di Bureau Interne Diensten BID, Roy Brete tabata presente na e celebracion di 125 aña di Post Aruba N.V.. BID ta traha cu tur post cu ta bin for di gobierno, pero tambe nan ta pasa na Post Aruba N.V. pa busca tur carta cu tin di bay cerca nan. BID tin e relacion estrecho aki cu Post Aruba N.V. pa mas di 40 aña. Roy Brete a desea Post Aruba N.V. hopi pabien y e sa cu nan lo topa cu retonan, pero si tur hende pone cabes hunto y mira kico tur ta biniendo na caminda, e ta kere cu Post Aruba N.V. lo logra esaki.
CDC Law Aruba a firma contract cu Post Aruba N.V. mas o menos 2 aña y mey pasa, di cua abogado y partner di CDC Law Aruba, Joseline Croes a expresa di ta sumamente contento di esaki. “Jason Bandfield cu ta traha pa Post ya a bira famia di CDC Law. Semper e ta puntual, e ta bay mas leu cu e simpel trabou di bin busca cos”, el a duna di conoce. E relacion ta great, por conta riba e servicio y e ta haya e flexibilidad di Post Aruba. Aunke cu nan tin 2 aña y mey cu e servicio di Post Aruba N.V. e oficina di abogado ta spera cu nan por haci esaki pa hopi aña mas.
Manager Life & Employee Benefits di Guardian Group, Rignald Martis ta sumamente contento cu nan tin un bon relacion cu Post Aruba N.V. y nan no tin nada di keha. “Nos no tin nada di keha y nos kier a gradici Post p’esey”, Rignald Martis a expresa. Loke ta excepcional di Post Aruba ta cu na momento cu mester di nan y tuma contacto, di biaha nan ta tuma contacto bek.
A funda e compania priva Post Aruba N.V. na aña 2005. Su oficina principal ta situa na J.E. Irausquin Plein # 9 na Oranjestad y tin 2 oficina adicional na Santa Cruz y San Nicolas. Ey ta ofrece tur tipo di servicio, for di manda un envelop, te na carga pisa. Post Aruba N.V. ta conta cu 111 empleado, cu diariamente ta yega na 42 mil adres situa tur rond di nos isla. Mas cu djis un servicio, e empleadonan atento ta percura pa tanto comunidad como sector comercial por comunica cu otro.
Pa mas informacion riba servicionan di Post Aruba N.V., bishita e website www.postaruba.com of check nan paginanan riba Facebook, cu ta Post Aruba NV y Aruba Stamps.


text:
Den cuadro di IPA su Dia Publico 4 di november binidero
Un parti esencial di e programa di IPA ta e pasantia internacional (buitenlandse stage) cu e studiantenan mester cumpli cu ne den cuadro di e curiculo di e estudio. Meta principal di e pasantia ta pa e studiantenan conoce cultura y sistema di enseñansa diverso, desaroyo profesional y personal y pa trece innovacion specificamente riba tereno di Desaroyo Sostenibel den ensenañsa na Aruba. Justy Lopez, graduado di 2017, ta conta con el a experiencia su pasantia internacional na New York.
“Pa e parti di e programa di IPA yama Perspectiva Mundial, nos mester a haci un pasantia internacional. Cu un grupo di 9 studiante nos a biaha pa New York pa haci nos practica na e ‘Ciudad cu nunca ta drumi’. E biahe pa New York a yena nos cu hopi inspiracion pa loke ta trata enseñansa duradero y asina duna nos un otro bista di e funcion di maestro.
Nos a haci nos practica un luna largo na e prestigioso NYU Stenhardt University. Na e Universidad aki nos a siña entre otro con pa traha material di les di desperdicio y asina siña e alumnonan e balor y importancia di naturalesa.
Tambe nos a trata e tema uzo di tecnica moderno den enseñansa. Nos a bishita Lenox Hill, un scol na New York cu ta brinda mas posibilidad na ambos alumno y mayor. E klasnan di e scol tin un maestro y dos asistente. Door cu tin mas personal disponibel, tin mas atencion pa muchanan cu tin problema social. E scol ta duna diferente curso na mayornan, por ehempel mayornan cu ta pasa door di problema financiero. Lenox Hill ta un school cu sigur nos por sigui nan ehempel na Aruba.
Locual cu sigur a keda den mi mente, ta e mentalidad encuanto enseñansa duradero, cu e enfoke riba futuro y cu e implementacion di e asistencia tecnico moderno.
Mi experiencia cu e pasantia internacional tabata magnifico y hopi educativo; mi lo kier bay New York bek sigur.”
IPA ta invita particularmente henter e comunidad di Aruba pa asisti na su Dia Publico p’asina cera conoci cu nos instituto en general y e ambiente estudiantil en particular, conoce nos facilidadnan y tambe pa haya informacion di loke IPA ta haci. IPA ta invita tur studiante di HAVO, VWO, EPI y tur otro persona interesa pa cuminsa un estudio pa maestro pa asisti na e Dia Publico aki dia 4 di november 2017. IPA su Dia Publico lo ta di 10or di mainta te 2or di atardi. Durante e Dia Publico aki lo duna informacion general di e estudio di maestro pa Enseñansa Primario, Movecion y Salud, Bachelor Papiamento, Bachelor Hulandes, Bachelor Ingles, Bachelor Spaño y Master Educational Needs. Banda di esaki lo tin presentacion di proyecto di studiante y exposicion di e diferente areanan di formacion di e estudio di maestro pa haya un miho bista riba kico e estudio ta encera. Naturalmente lo tin oportunidad pa inscribi como studiante pa e estudio pa maestro di Enseñansa Primario, Movecion y Salud, Bachelor Papiamento Bachelor Hulandes y Master Educational Needs. Pa por inscribi na IPA mester trece e papel di registro civil (papel di AWG 5,-), si a gradua caba copia di diploma di sea HAVO, VWO of MBO nivel 4. E gastonan di inscripcion ta AWG 75,-. Banda di esaki tur persona cu ta interesa den Bachelor Ingles y Bachelor Spaño por pasa IPA pa ricibi informacion y yena un formulario di interes. Tambe lo tin un ‘Food & Bake Sale’ organisa pa nos propio studiantenan. E benta di cuminda aki tin como meta pa recauda fondo pa e studiantenan di aña 3 cu pronto lo biaha pa exterior pa nan pasantia internacional. Di e manera aki IPA ta brinda henter Aruba un dia special di orientacion, yen di informacion y actividad.
Pa mas informacion por tuma contacto cu Studenten Services na 5243100 of por bishita nos pagina di facebook ‘Instituto Pedagogico Arubano’ of nos website www.ipaaruba.com.


text:
Aruba Bank contento di por a forma parti di e e apertura oficial di ‘Cas di OPPA’
Oranjestad- 03 di september 2021 –Organisacion di Pensionado Publico Arubano ( OPPA ) a celebra nan di 33 aniversario di existencia.
Durante un ceremonia special na Primavera, OPPA a celebra e inauguracion di nan edificio nobo, ‘Cas di OPPA’. Por a conta cu presencia di Ivo Valdes, presidente di OPPA y algun invitado.
Pa recorda tur e logronan di e directivanan anterior, un buki a wordo traha cu ta un ‘Edicion special na occasion di e apertura di “Cas di OPPA’ (OPPA 1988-2021).
Den cuadro di nos responsabilidad corporativo social, e ta un honor di por forma parti di e gran logro aki.
Pronto e buki lo ta bai ta cla pa asina e wordo reparti na e miembronan di OPPA.
Representante di Aruba Bank, Sra, Lissette Danker tabata tey pa por a presencia e apertura y alabes felicita presidente y tur miembro un biaha mas pa nan bunita logronan.


text:
FORMADOR TA REUNI CU STAKEHOLDERS DEN AREA DI INTEGRIDAD, HUSTICIA, SALUD Y RELIGION
“Mi ta duna un gradicimento special na tur prensa cu tur diaa keda pendiente di e reunionnan y entrevista e stakeholders”
Diabierna atardi 30 di juli ta cera cu e ultimo reunion di stakeholders cu formador en conexion cu formacion di Gabinete Wever-Croes II. Te cu awo Partido MEP y Raiz a reuni cu 57 stakeholders. Ainda falta varios stakeholder cu ainda mester reuni cu nan. Prome Minister a expresa cu e reunionnan aki ta necesario pa asina Gobierno conoce for di e stakeholders kico nan lo desea pa Gobierno tene cuenta cu ne den e acuerdo di gobernacion.
“Por ta tin hende cu ta pensa cu e reunionnan aki ta di mas pero ta importante pa scucha cada stakeholder cu ta trece sumensahe y cada un ta hopi importante. Mi ta gradici tur e 57 stakeholdernan cu a tuma nan tempo pa reuni cu nos”.
Diabierna a reuni cu stakeholders riba e areanan di integridad, husticia, salud y religion. Na final di cada seccion di 45 minuut, cada stakeholder a duna declaracion na prensa y nan a tuma tempo pa gradici Prome Minister tambe pa a envolvi nan den den acuerdo di gobernacion di e siguiente gobierno. Esnancu a duna declaracion na prensa tawata: Sr. Armand Hessels di Stichting Deugdelijk Bestuur Aruba (SDBA); Sr. Dirk Ormeldi Orde van Advocaten; Pastor Frank Daal di IglesiananCristian Aruba; Sra. Sharline Farro di Organisacion di Enfermeronan di Aruba (ODEA).
“E reunionnan lo continua otro siman. Nos lo no logra sinta cu tur organisacion. Ta scoge stakeholders di acuerdo cu e temacu lo wordo trata. Pero tur organisacion cu pidi un reunion lo haya atencion sea durante formacion of despues den gobernacion. Cu esaki nos ta cumpliendo cu e palabracion cu nos tin y crea un base mas amplio den e acuerdo di gobernacion. Mi ta gradici tur stakeholder cu a participa y tambe mi ta duna un gradicimento special na tur prensa cu tur dia a keda pendiente di e reunionnan y entrevista e stakeholders y trece e informacion pa nos comunidad”, PromeMinister a expresa.


text:
Freewinds:
E MINISTERIO DI BOLUNTARIO DI FREEWINDS TA HASI ENTRENAMENTO DEN PREVENCION UN PRIORIDAD PA HASI DI ARUBA E LUGAR MAS SIGUR NA MUNDO.
E proveedor di venta por mayor TEC Inc. sa e importancia di mantene un lugar di trabou sigur y higiénico ora ta trata cu cuminda y productonan relaciona cu cuminda. Pesey e Ministerio di Boluntario di Freewinds a wordo yama pa duna un serie di Stay Well seminiario na e empleadonan di e companía.
Maske e cantidad di casonan activo ta bahando, ta importante pa e proceduranan correcto pa proteha bo mes y otronan di malesa ta conocí y ta wordo sigi. Asina so e plamamento di e malesa lo keda na un mínimo.
Aplica higiene correcto y desinfecta no ta algo cu mester wordo hasi durante un pandemia so. E mester ta parti di nos actividadnan diario pa segura cu nada manera e pandemia actual ocuri atrobe.
E seminario di entrenamiento pa e staf di TEC Inc. A wordo duna durante un periodo di tres siman, un seminario cada dialuna mainta. Na e manera aki tur empleado a haya e oportunidad pa asisti na un seminario sin baha e producción di e companía. Mientras a percura cu a mantene distancia social entre e empleadonan.
E seminarionan di prevención a inclui lectura y presentación di video y hopi participación practico. Esakinan a hasi e seminario leuk y agradabel y a sirbi pa ilustra cu proceduranan di prevención correcto no ta difícil, solamente nan mester wordo sigi.
E respons di e staf di TEC Inc. na e entrenamiento tawata hopi entusiasma cu hopi bon pregunta tocante higiene y desinfección. Nan tawata hopi activo den e entrenamento y bon sugerencia a wordo duna.Tur hende a sali cu algo positivo cu nan por aplica pa sigura pa nan cliente, nan colega, famia y amigonan keda liber di Covid.
E sales manager, Sr. Francis Angela, tawata hopi contento cu e entrenaiento y a bisa:” TEC Incorporated kier a gradici e equipo di Freewinds pa tuma nan tempo pa topa cu nos staf na nos establecimiento y a ofrece nan servicio con pa maneha nos mes durante e temponan di incertidumbre durante e pandemia. Nan presentación tawata hopi informativo y a habri wowo di di diferente miembro di nos staf y pesey TEC Incorporated ta hopi agradecido. Masha Danki”
Pa asistencia di e Ministerio di Boluntario di Freewinds pa desinfecta bo lugar, of pa ricibi un seminario di prevención of un training con pa desinfecta bo lugar di trabou of bo cas, por favor contact susan.lora@freewinds.org of na signal +1-727-8104 of na cel 297 747-1613.
Pa haya información con bo por proteha bo mes y otronan,con bo por mantene bo cas y bo lugar di trabou sigur bishita e How to Stay Well Resource Center online na www.scientology.org/staywel na undo bo ta waak tur e pamfletanan y video y por download nan gratuitamente. Tur e material aki ta obtenibel na spaño, hulandes e ingles y 18 idioma mas.


text:
Analisando e trayecto politico riba nos pais di e ultimo 20 aña, e resultadonan cu politica tradicional a trece pa nos pais tabata desastroso. Politica tradicional a trece impactonan negativo pa e trahado, studiante, y ciudadano: Y locual ta resona ta cu nan a perde confiansa den e abilidad di politica tradicional pa trece e solucionnan cu nos pais mester, specialmente mirando e retonan grandi cu e pandemia a trece cu ne, y generalmente drentando e siglo nobo.
E pueblo mes ta harta di e sistema anticua di politica, di scucha promesanan durante campaña cu despues nunca ta wordo cumpli.
Como partido liberal progresivo, Accion21 ta kere den un aparato gubernamental eficiente, transparente y honesto.
Esaki ta momentonan pa Accion;accion mas cu palabra. Accion pa revitalisa nos economia, accion pa sanea nos finansas, ataka e crisis social, reforma nos sistema gubernamental, amplia nos sistema di enseñansa, introduci cuido preventivo den salubridad publico y enfoca riba sostenibilidad pa salvaguardia nos medio ambiente.
Ban kibra nos ciclonan vicioso y recupera un gobernacion confiabel. Hunto, esaki y hopi mas ta posibel.
Solucion ta bin ora cu bo tuma Accion!
Cada cuidadano merece sosten pa alcansa su potencial maximo.


text:
WILLEMSTAD — Ayera, djárason 8 di febrüari a tuma lugá e final di basketbòl den ACU Deporte Eskolar den Sala Errol Rooi na SDK.
Den un sala yená ku simpatisante, Oranje School a sa di titular su mes kampion ku un skor di 28 pa 27 riba Fatima College.
Na di 3 lugá a keda Skol Immanuel, miéntras ku e sub-kampion a resultá Fatima College, kua skol tambe a resultá e skol mas disipliná di e torneo. E hóbennan Gabriel Texeira di Fatima College i Ivan Martijn di Oranje School a keda komo e MVPnan di wega.
Direktor di ACU, sr. Ramiro Griffith, e partner prinsipal pa ACU Deporte Eskolar, a hasi entrega di e premionan.
Oranje School titulando komo kampion, ta e skol ku lo representá Kòrsou na weganan interinsular na St. Maarten fin di mart próksimo.
Pabien na tur nos hóbennan ku a dediká simannan largu na e deporte di basket, i un danki na ACU pa e aporte duná na nos hóbennan.


text:
No laga e ‘heat of the moment’ durante un desacuerdo domina bo E argumentonan por bira hopi cayente y por cuminsa hopi liher. Den...
Hopi persona tin e pensamento, cu ora bo ta drumi hopi, bo ta perde tempo, cu bo...
Pa hopi adulto e experencianan amargo y tin ora hasta doloroso ta contribui na e formacion di...
Un problematica cu ta tumando lugar pa hopi decada caba y siguramente no ta un secreto cu esaki tambe ta existi na...
Un di e necesidadnan basico cu cualkier ser humano tin mester pa biba segun e 7 necesidadnan basico di Maslow ta alimentacion. Aunke cu esaki ta algo...
Skirbi pa Keyla Reeder Tur persona a yega di experencia un of mas biaha den nan bida un...
E prome lunanan di un Aña Nobo ta un momento perfecto, pa sinta reflexiona y confirma tur e metanan cu bo tin, pa e aña cu...
Rond di mundo tin miles di persona, cu ta sufri den silencio di e malesa di demencia. Na 2010 mas cu 1500 persona na Aruba tabata diagnostica cu un problema cognitivo, entre otro; demencia.


text:
Empleadonan y gerencia di Hilton Aruba Caribbean Resort & Casino a bin hunto pa celebra su pasion y compromiso na hospitalidad, localmente y globalmente, durante e luna di October.
E resort a opta pa participa den varios proyecto y evento, como un manera pa duna bek na e comunidad, y keda den contacto cu esnan cu menos recurso.
Un grupo di miembro di ekipo dedica boluntariamente a duna di nan tempo riba un bunita diasabra mainta, pa haci e playa limpi na Grapefield, San Nicolas, cual ta un destinacion popular pa kite surfing. Cantidadnan considerabel di sushi y sushi di lama a wordo colecta di e playa y e area rond di e playa.
Un grupo di miembro di ekipo tambe a participa den e pink-walk anual cu a wordo organisa pa Fundacion Mary Joan Breast Cancer y nan a mustra nan sosten na tur esnan cu ta combatiendo e malesa, expresando solidaridad y compasion.
Tambe durante e luna, e miembronan di ekipo a haci un donacion generoso di cuminda y articulo destina pa Fundacion Pa Nos Comunidad Aruba, cual ta sostene famianan den necesidad. Pa conclui e actividadnan di e luna, miembronan di ekipo a cumpra regalo cu lo wordo presenta na habitante di Cas di Mucha Imelda Hof, como sorpresanan special, riba e dia di Thanksgiving.
Hilton Aruba Caribbean Resort & Casino su luna di servicio a yuda concientisa e miembronan di ekipo y mantene un colaboracion di cerca cu e isla su NGOnan, sosteniendo proyectonan social y caritativo.


text:
MAS CANDIDATO NOBO LO WORDO LANSA
Home Uncategorized SIMAN GRANDI PA PARTIDO MEP: DAKOTA CLA P’E CAMBIO
SIMAN GRANDI PA PARTIDO MEP: DAKOTA CLA P’E CAMBIO
DAKOTA — Partido MEP ta preparando pa su sigienter actividfad magno e diabierna aki den curason di Dakota.
E actividad lo cuminsa 7 or di anochi y lo sigi te 11 or anochi.
Durante e actividad aki lo entrega reconosementonan na baluartenan y lidernan di bario di MEP,
E high light di e anochi lo ta e presentacion politico di e vision di partido MEP, y e lansamento di candidatos nobo riba lista di MEP.
Entretenimento lo ta den man di N’Fuzion y Buleria, y e hala hubenil HOT lo presenta DJ Robert Yeah.
Reserva e fecha aki y wak pa bo tey y ta parti di historia na momento cu partido MEP lansa su candidatonan nobo riba e lista victorioso 2017.


text:
WILLEMSTAD/HAVANA – Un delegashon finansiero di Kòrsou ta haña un sorpresa agradabel di un resepshon abierto i simpátiko na Cuba. Nan ta traha na lantamentu di un taskforce ku ta bai mira ki papel Kòrsou por hunga den e área ekonómiko.
Despues di 54 aña awe a hisa bandera merikano na konsulado merikano na Havana. Minister John Kerry di Asuntunan Eksterior tabata presente na e okashon históriko aki ku mester trese progreso espesialmente den e área ekonómiko.
Konkurente
Kòrsou tambe mester ta presente, asina embahador di Reino na Cuba Norbert Braakhuis ta haña. “Aktualmente Cuba ta lantado for di soño. Ekonomia kubano awóraki tin un hèndikèp, pero e lo krese sigur. Esaki tin un impakto den henter Karibe. Un konkurente turístiko formal pa e islanan, pero tambe un merkado fantástiko si bo por koperá kuné.
Kuminsamentu di yüni un delegashon finansiero bou di guia di prome minister Ivar Asjes a bai Cuba kaminda asta promé minister a topa ku Raúl Castro. Anoushka Cova a bai huntu na nòmber di Curaçao Internashonal Financial Services Association (Cifa). “E kubanonan tabata masha abierto i kla. Nan a indiká mesora ku nan mester di nos pa por kontinuá internashonalmente.”
Interkambio di konosementu
Tambe Cova a tende di e kubanonan ku hopi pais ta mustra nan interes. “Vise presidente di Konseho di Minister di Cuba na novèmber ke un plan konkreto di e taskforce, pa asina bira kla riba kua terenonan nos por koperá. Pensa riba telekomunikashon, investment banking, teknologia. Spesífikamente a pidi nos konosementu, si nos por organisá seminar. Nos ta bai mira kua kompanianan lo ke hasi esaki, pasobra tòg ta un invershon si.”
Kamara di Komersio na Aruba entretantu a kaba di tin un mishon di komersio pa Cuba i ku bon resultado, segun Roxanne Wolff di KdK Aruba. 34 empresario a bai Havana ku nan. “Kompania di konstrukshon, telekomunikashon, consultancy, retail, kompania den sektor di turismo, e delegashon tabata masha grandi. Cuba por ta un riesgo pa Aruba pa loke ta turismo, ta pesei nos a bai mira kiko Cuba tin di ofresé i unda nos por reforsá otro. Algun empresario a firma MoU kaba.”
KVK na Aruba i Cuba a firma un akuerdo kaba segun Wolff. Embahador Braakhuis ta gaba esaki: “Bo mester t’ei na momentu ku e kos ta bai kuminsá, no ora e ta lora kaba, e ora ei bo ta lat.”
E interes di Kamara di Komersio di Kòrsou te ainda ta ménos. Billy Jonckheer di KdK: “Pa nos ta importante pa traha na merkadonan manera Colombia, Brazil, i Panama. Tin hopi kos ta sosodé den e region, komo kompania bo mes mester disidí kua merkado ta importante pa bo. Cuba ta un invershon sigur, pero mi no ta kere ku esaki lo bai rápidamente, mi ta spera den dos aña asina.”
Eksperiensha
Embahador Braakhuis ta spera ku Kòrsou lo organisá su mes mas bon i mas lihé posibel. “Ainda Cuba mester inventá hopi kos, pensa riba digitalisashon i informatisashon di e komunidat. Un sentro finansiero, pa menta algu. Pero den e área di turismo tambe: kon bo ta trata ku barku krusero. E eksperiensha aki nos islanan tin. Pa motibo di lasonan bieu di famia ademas tin un base natural pa aserká otro. No ta bon pa Cuba so, sino pa Kòrsou tambe.”
Outor Anneke Polak


text:
Gasto di oficina, huur y abogado a keda mescos
Minister di Finansa, Asuntonan Economico y Cultura a bin diahuebs mainta pa duna Parlamento un splicacion riba e informe riba ehecucion di presupuesto 2020 pa e prome mita di aña. “E presupuesto di emergencia aproba na maart a conta cu un caida di 50 pa 60 porciento di entradanan y p’esey e informe ta mustra un desaroyo relativamente positivo,” Parlamentario Arends a splica. “Mirando cu e cifranan den e informe aki ta wordo compara cu e presupuesto di emergencia, nan no ta duna bista real di e desaroyo di nos entradanan. Durante e reunion Parlamentario Arends a hasi un apelacion na e mandatario pa inclui resultadonan di aña 2019 como punto di referencia pa por hasi un comparacion mas realistico.”
Entretanto a yega Parlamento e Presupuesto Supletorio 2020. “Esaki ta hopi mas prome cu loke ta usual, mirando cu presupuestonan supletorio ta yega den luna di oktober of november normalmente. Hecho cu e la bay Raad van Advies ya caba for di luna di juni y a yega Parlamento na september i ta mustra cu ta duna oido na recomedacionnan cu fraccion di AVP a trece dilanti durante di tratamento di presupuesto 2020 na maart, unda nos a urgi gobierno pa entrega e presupuesto den fase,” Parlamentario Arends a splica.
“Na luna di maart a tene cuenta cu un ‘worst case scenario’ di un caida economico di 44% y aworaki caba e presupuesto supletorio ta conta cu un caida economico di 33%. Obviamente e efectonan riba finansa publico, comercio y mercado laboral ta hopi grave den ambos caso, pero e tin un efecto pa loke ta trata entradanan di pais Aruba,” Sr. Arends a splica. “Riba tema di impuesto, entradanan a subi cu 130 miyon di florin – pues mas di loke a wordo premira den e presupuesto di emergencia – pero e gastonan di operacion di gobierno a keda practiamente mescos.”
“Mientras cu den gastonan di personal di gobierno a conoce un reduccion substancial door cu empleadonan publico a entrega 12.5% di nan salario y tambe ‘vakantieuitkering’, como tambe 25% di mandatarionan, nos ta wak cu gastonan operacional di gobierno a baha Are solamente cu 4%,” Arends a splika. “Esaki ta algo cu sigur fraccion di AVP a hasi preguntanan por escrito riba dje, ya cu no ta husto cu di un banda e empleado publico ta coopera y ta solidario, pero gastonan di operacion di gobierno, manera gastonan di oficina, huur y abogadonan ta baha marginalmente.”
Cu e Presupuesto Supletorio e deficit a baha di 1.3 biyon pa 1.1 biyon florin. “Durante ultimo simannan tabatin hopi conmocion pa loke ta trata e bononan cu Banco Central lo a emiti na un suma di 130 miyon florin pero c’un plafond di 400 miyon. Nos a pidi Gobierno pa duna un splicacion ki parti di e suman aki a wordo cubri cu e sosten di likides di Hulanda y ki parti di nos mesun forsa.” Parlamentario Arends ta termina bisando cu mirando cu mas cu mitar di aña ta tras di lomba, mester cuminsa atende cu e lunanan nos dilanti.


text:
KRALENDIJK- Boneiru ta bai kompetí ku motosaikel na Sint Maarten.
E siman aki 6 motosaikel di Bonaire a sali pa bai Sint Maarten, pa kompetí den e ‘Caribbean Motorsport Summerfest Sint Maarten’ (CAMOSUFE), organisá pa St. Maarten Automotive Federation.
Pa promé bia den historia ta organisá un aktividat asina grandi. Ta trata di 6 isla ku ta bai topa otro den; kompetensia di fever i triki ku outo i motosaikel, pustamentu ku outo i motosaikel i kompetensia di seadoo. E aktividatnan ta tuma lugá na Sint Maarten awor i e plan ta pa organisá na otro islanan den Karibe aña binidero e mes un aktividat. Di Bonaire ta bai 6 partisipante ku motosaikel. Nan ta repartí den e siguiente kategorianan. Pa Fever: Rainick Thode, Selison Celestijn, Diandro Zimmerman, Jean-Carl Kalvino, Raygen Reyes. Pa pustamentu ku motosaikel ta bai Fittipaldi Pietersz. E kompetensia di fever i kenshi ta tuma lugá e wikènt di 9 pa 12 di yüli. Pa loke ta trata e parti di dragrace (pustamentu) ta e wikènt di 16 pa 18 di yüli. E tim di Boneiru ta gradisí tur ku a koperá, for di e aktividatnan na APEM, pa yuda ku parti di e gastunan. Danki spesial pa Don Andres i Silfam Cargo pa e parti di transporte. Ta bai hasi tur posibel pa duna mihó resultado posibel, sakando kara di Boneiru.
BONEIRU TA BAI KOMPETÍ NA SINT MAARTEN DEN ‘CAMOSUFE’
KRALENDIJK- Boneiru ta bai kompetí ku motosaikel na Sint Maarten.


text:
Oranjestad – Durante conferencia di prensa Minister Maduro a presenta informacion compila pa Oficina di Estadistica (CBS) tocante e efecto cu COVID-19 tin riba e desempleo y hogarnan na Pais Aruba.
Desempleo na Aruba a subi drasticamente
E mandatario a informa cu prome cu e crisis di COVID-19, desempleo na Aruba tabata 5% bou di hende homber y 5% bou di hende muhe. Un total di 5.1% di e poblacion di Aruba tabata sin trabou. Na momento cu COVID-19 a presenta na Aruba y cu Gobierno a introduci e medidanan pa proteha e salubridad di Pais Aruba, e cifranan a subi drasticamente. Actualmente 77% di hende homber y 69.6% di hende muhe na Aruba ta den risico pa perde trabou. Esaki ta forma un total di 73.1% di nos poblacion cu ta keda desemplea. Pa locual ta e trahadornan registra na SVB, 76.6% hende homber y 69.4% hende muher tin chens di perde nan entrada, cu ta un total di 72.8% di persona registra na SVB cu ta core e risico di perde nan entrada. Esaki ta e situacion sin e yudansa di Subsidio di Salario.
Casi 50% di e hogarnan na Aruba tin risico halto pa perde entrada
E cifranan compila ta mustra cu 26% di hogarnan na Aruba no tin risico di perde entrada, 14% tin un risico mínimo, 11% tin un risico modera y 49% tin un risico halto di perde entrada door di desempleo.
Subsidio di Salario ta brinda alivio
Gobierno a brinda alivio den forma di Subsidio di Salario den luna di mei na 1.647 compania. Un total di 50.9% di e companianan cu ta vulnerabel a aplica pa e ayudo financiero aki pa asina por a percura pa 27.180 trahador por a keda ricibi un salario. Cu esaki un total di 72.7% di e personanan vulnerabel por a keda cu un entrada. Gobierno a brinda un suma total di Afl. 46.814.301 miyon florin na Subsidio di Salario pa luna di mei. E sosten financiero a wordo facilita door di un fiansa di Reino Hulandes pa Aruba.
Gobierno mester tuma decision necesario pa por yega na e fondonan
E mandatario ta subraya cu esaki ta e realidad di Aruba actualmente. Pa e motibo aki Gobierno di Aruba mester a tuma decisionnan necesario y traha diligentemente pa por cumpli cu e condicionnan di Reino Hulandes pa yega na e fondonan necesario y asina por brinda alivio den forma di Subsidio di Salario. Keda sin tuma decision ta trece cune cu casi mitar di e hogarnan na nos Pais lo biba den e angustia di no por conta riba un entrada.


text:
LOCALIDAD Auto Pro Body & Paint
E curso ta un combinacion di 2 categoria, cada categoria cu un duracion di 6 siman. E cursonan ta sigui automatico tras di otro segun e secuencianan, cuminsando cu Bodyman, sigui pa Painting. Den e prome parti, curso Bodyman, bo ta siña con pa saca sla y prime un auto y den e di dos parti, curso Painting, bo ta siña con ta spuit un auto.
Periodo (2) 2021 augustus/september
Nos ta den planificacion pa cuminsa cu e siguiente periodo. Ainda nos no tin un fecha fiho pa cuminsa e periodo aki. Asina cu nos tin fecha nos lo publica esaki riba nos pagina di facebook y riba nos website


text:
Thashaina Seraus ocupando un di 4 lugar riba e prome dia den singles
E competencia individual a inicia pa nos bolicheronan femenino y masculino den e Weganan Panamericano 2019 na Lima, Peru.
Femenino
E bolichero Thashaina Seraus ta ocupa un di 4 lugar despues di 6 wega hunga riba e prome dia. E atleta Seraus a inicia den gran forma awe diadomingo tirando un 268 punto den su prome wega y mesora a lidera e tabla di posicion. E medayista di Oro di e Weganan CAC a keda mantene su mes den e top 8 tur e seis weganan hunga. Na final Thashaina a caba e prome rond cu un total di 1323 punto cu un averahe di 220.5. Di otro banda Kamilah Dammers-Naddall no a inicia fuerte den su prome tres weganan pero despues a recupera den bon forma y a caba cu dos di e tres weganan riba 200+ cual a dune un di 13 lugar riba e tabla di posicion.
Masculino
Nos bolicheronan Yannick Roos y Jonathan Bremo a cuminsa mainta na nan competencianan individual. Pa ambos bolichero e dia no tabata esun di mas mihor unda nan no a haya e ritmo di wega desea. Jonathan Bremo ta tira pa un total di 1075 punto cu un averahe di 179.2 bon pa un di 31 lugar. Pa loke ta Yannick Roos a yega un total di 1164 punto cu un averahe di 194.0 bon pa un di 28 lugar.
MaƱan mainta e weganan lo continua cu e di dos ronda den femenino mientras atardi e bolicheronan masculino lo finalisa nan wega. Mester bisa cu e mihor 8 den ambos categoria lo sigui pa e gran final di e Weganan Panamericano LIMA 2019.


text:
ORANJESTAD – Den e prome dos simannan di Gabinete Wever-Croes II, Prome Minister Evelyn Wever – Croes a expresa cu hopi trabou a tuma luga. E reunionnan cu stakeholders interno a cuminsa cu departamento di finansas, departamento di impuesto y recurso humano, pa asina percura cu ta bon informa di e retonan.
“Nos ta trahando den un Gabinete nobo y den un coalicion nobo. Cuatro Minister cu ta pa prome biaha nan ta Minister y cuatro otro cu ta Minister pa di dos biaha (incluyendo ami) of mas biaha, manera Minister Glenbert Croes”, Premier Wever-Croes a expresa.
Ademas, Prome Minister a splica cu durante di e prome dos simannan di e gobernacion nobo, a tuma tempo pa cera conoci cu e departamentonan nobo, pasobra cada Minister a haya departamentonan nobo cu nan ta responsabel p’e. Banda di esaki Premier ta yudando Ministernan cu e traspaso cu mester tuma luga ainda y purbando di finalisa y acomoda cada Ministerio cu nan staff.
Locual por spera proximamente
“Gabinete Wever – Croes II ta cla pa atende e retonan di Pais Aruba”, prome Minister a expresa. Den e periodo nos dilanti lo atende e temanan financiero, e tema di COVID, temanan di enseñansa, salubridad, husticia y principalmente economia.
“E ta un Gabinete nobo, comienso nobo, cu energia nobo pa nos por hiba nos Pais padilanti. Y mi kier gradici tur esnan cu ta asistiendo nos den esaki. Cada departamento y empleadonan publico, pasobra e ta un fase transitorio cu no ta facil y nos ta aprecia e pasenshi cu hopi hende ta demostra den esaki”, Prome Minister a termina bisando.


text:
E Constitucion ta e documento principal di estado di Hulanda. E Constitucion ta e ley supremo di Hulanda. Na 1814 a efectua e Constitucion Hulandes. E Constitucion actual ta data di 1983. E Constitucion ta contene tur regla tocante nos organisacion politico y nos derechonan fundamental.
E Constitucion ta contene:
- derechonan fundamental, cu ta duna ciudadanonan e libertad pa, sin
intervencion di autoridad publico, biba y participa den sociedad y politica.
Ehempel di derechonan fundamental ta:
- libertad di expresion
- derecho riba privacidad
- derecho di voto
- derecho riba trato igual
- reglanan principal di organisacion di estado Hulandes, entre otro:
- e manera cu ta nombra of elegi entidadnan estatal (manera parlamento, gobierno y huesnan) y loke ta nan tareanan y competencianan;
- con traha ley y con ambia Constitucion mes;
- gobernacion di provincia y gemeente.


text:
Paradera – Diadomingo atardi polis t ambulance a bay altura di Anytime Bar Restaurant, caminda un accidente cu hende herida a sosode. Na e sitio polisnan ta topa cu un Toyota Yaris color cora y un Kia Ceratto, ambos auto leu di otro.
Na e sitio por scucha varios version, pero loke por a conclui ta cu e dama aparentemente tawata tras di un in persona cu e tin of tawata tin un relacion amoroso cune.
Den su ansha pa sigui e auto e lo a bay haci un maniobra y ta dal na banda di un vehiculo cu tawata bayendo direccion di Playa.
Ambos auto a kibra hopi.
Ambulance a transporta e dama pa hospitaal, mirando cu e lo a dal su cabes. Polis a confisca ambos auto, esta di e pareha cu tawata persigui otro.


text:
Oranjestad-Partido MEP y en especial parlamentario Dangui Oduber parse cu no ta compronde cifranan di turismo y con esaki a bin ta creciendo of ta actuando di mala fe, pasobra placa cu turismo a laga atras na 2014 a aumenta cu 173 miyon segun Banco Central.
Mas cu esey, un dia nan ta bisa cu turismo ta bon, cu turismo a crece y cu economia a crece danki na turismo, otro dia nan ta bisa cu turismo ta bayendo malisimo y cu tur hende por sinti esey, otro dia ta bisa cu turismo ta bon, pero no sa kico lo pasa den futuro y finalmente ta bisa cu turismo stay over ta bayendo bon, pero cu turismo crucero ta malisimo.
A yega momento pa mustra realidad di e situacion di nos turismo y con esaki a bin ta mehorando durante ultimo añanan.
Segun datonan di Banco Central e placa cu turistanan ta laga atras (tourism receipts) a aumenta na 2014 cu un total di 173 miyon. Esaki a bin riba e aumentonan cu a conoce aña tras di aña ya caba for di 2010 en adelante cu tabata di 52 miyon na 2010, 178 miyon na 2011, 90 miyon na 2012 y 177 miyon na 2013. Aumentonan cu a bin despues di un caida grandisimo na 2009 di no menos cu 232 miyon y esaki bou gobernacion di MEP.
E cifranan aki, cu ta bin directamente for di Banco Central ta mustra cu contrario na e profetanan di desaster, nos turismo ta bayendo den un hopi bon direccion y indicacion ta cu e lo sigui bay den e rumbo aki.
Bayendo den area di turismo crucero, ta netamente bou maneho di Gabinete Mike Eman a duna atencion na e aspecto di nos turismo aki un biaha mas. For di 2009 a restablece y mehora relacionnan cu diferente di e companianan crucero y a logra cu Carnival Cruise Lines a regresa nos isla y a aumenta frecuencia y capacidad di diferente otro tambe. E grafica adhunto ta mustra e desaroyo di nos turismo crucero cu na 2013 a conoce un crecemento record y cu na 2016, esta otro aña lo kibra esaki superando e barera di 700 mil pasahero crucero.
Ta berdad cu na 2014 y posiblemente e aña aki a y lo conoce un caida chikito den turismo crucero compara cu 2013 (aña record), pero a pesar di esaki e cantidad ta keda riba 600 mil pasahero crucero, cual ta hopi mas halto cu e cantidad cu a conoce durante gobernacion di partido MEP.
Di otro banda, a pesar cu Minister Otmar Oduber y partnernan den e industria tin atencion pa nos turismo crucero, turismo di estadia ta keda e focus principal mirando cu nan contribucion na nos economia ta hopi halto.
Simplemente mirando e cifranan di 2014 unda a conoce un caida di alrededor di 20 mil turista crucero, por mira cu e efecto di esaki tabata practicamente nada ya cu segun cifranan di Banco Central turismo a laga riba 170 miyon atras.
Minister Otmar Oduber y partnernan den industria ta sigui enfoca riba continuacion di mehoracion di nos turismo concentrando riba nos producto y e turista afluente, logrando asina pa nos isla keda dos stap dilanti di nos competidornan.


text:
Geplaatst op 19 November 2020 dor di Ministerio Desaroyo Sosial, Labor i Bienestar
Willemstad – Paisnan rònt mundu a kumbiní na 1990, ku ta bai traha riba protekshon i bienestar di nos muchannan. P’esei awe 20 di novèmber, nos ta selebrá dia Internashonal di Derechi di Mucha.
Minister sr. Hensley Koeiman i ministerio di Desaroyo Sosial, Labor i Bienestar (DSLB) ta felisitá tur nos mucha-, hóben- i edukadornan riba e fecha importante aki.
Riba un base diario, den nos ministerio DSLB, ta pone énfasis direkto i/òf indirekto na protekshon i bienestar di nos mucha- i hóbennan. Nos ta logra esaki dor di brinda sosten riba diferente area e.o. finansiero, laboral i guia familiar.
Konhuntamentu ku nos partnernan den Reino Hulandes i lokal, nos ta pone man na obra den proyekto i programanan pa nos mucha- i hóbennan por lanta den un ambiente saludabel.
Minister Hensley Koeiman di DSLB ta invitá kada un ku ta responasbel pa un òf mas mucha i/ òf hóben, pa buska informashon i apliká e artíkulonan di e tratado Derechi di Mucha. Esaki ta disponibel riba wèpsait di Gobièrnu di Kòrsou i tambe riba pagina di Facebook di Plataforma IVRK.
Kuminsando for di ayera 19 novèmber por sigui Tele Curaçao durante un luna largu entre 19:00 – 20:00 pa diferente tópiko tokante Tratado Derechi di Mucha. Pa asina nos kada un por kontribuí na un futuro briante pa nos próksimo generashonnan.
Pueblo di Kòrsou por sigui konta ku ounke situashon mundial i na Kòrsou ta difísil; nos lo sigui traha na bienestar i protekshon di nos mucha- i hóbennan.


text:
Pronóstiko di tempu pa Kòrsou i bisindario bálido te djamars mainta 06:00 o.l., 21 di sèptèmber 2021.
Pronóstiko
Pronóstiko di tempu pa Kòrsou i bisindario bálido te djamars mainta 06:00 o.l., 21 di sèptèmber 2021.
Kompilá: djaluna 20 di sèptèmber 2021, 05:00 o.l. (09:00 UTC).
Tempu: Por lo general levemente nublá i lo bira un dia basta kaloroso un bes mas.
Temperatura máksimo lo alkansá 33ºC i temperatura mínimo 27ºC.
Solo ta sali 06:25 i ta baha 18:33 o.l.
Bientu: Generalmente for di ost i moderá; forsa 3 te 4 (11 te 30 km/ora, 7 te 16 nudo). De bes en kuando basta fuerte den ráfaga; forsa 5 (31 te 39 km/ora, 17 te 21 nudo).
Situashon general: Aire relativamente seku lo sigui pasa riba nos region limitando formashon di nubia ku por produsí áwaseru. Mas aleu, den transkurso di djamars mardugá i mainta, kondishon atmosfériko lo bira un poko mas na fabor pa desaroyo di nubia i áwaseru riba e teritorio lokal.
Kondishon di laman: Trankil ku altura di ola entre 0.5 i 1 meter (2 pa 4 pia).
Sistemanan signifikante di wer tropikal: Na e momento aki tin dos tormenta tropikal aktivo riba oséano Atlántiko, di kua tormenta tropikal Peter ta esun di mas serka di área Karibense na e momento aki. E tormenta aki ta ubiká awe mainta djis nortost di islanan ariba i lo sigui move den direkshon nortwèst, kedando na un distansia salvo di e islanan Karibense.
Fenómeno spesial: Ningun.
Perspektiva te djárason mainta: Shelu lo varia den kantidat di nubia i lo tin un mihó chèns pa algu di awa kai den oranan di mardugá i mainta.
Meteorólogo: Correa.


text:
Diabierna anochi algo prome cu 11’or, Polis a wordo pidi riba Watty Vos Boulevard casi yegando rotonde di Wayaca, unda un accidente di trafico a tuma lugar.
Na yegada, Polis a topa cu un Toyota Yaris color cora y un MG color blau. E Yaris maneha pa un dama a keda riba un banda di caminda, mientras e MG a pasa over di e caminda bay dal contra e acera.
Ambos vehiculo tabata bayendo direccion di rotonde Wayaca. E dos hobennan den e MG a papia cu nan lo a subi caminda y di ey nan Polis di Trafico mester a saca afo con e accidente a pasa.
Ambulance a presenta pa atende cu e dama den e Yaris cu a resulta herida. E caminda mester a wordo sera, debi cu e Yaris tabata kibra riba caminda. Paramediconan na yegada a atende cu e dama chauffeur.


text:
Geplaatst op 27 November 2017 dor di Ministerio Tráfiko, Transporte i Planifikashon Urbano
WILLEMSTAD –Minister Jesus-Leito di Ministerio Tráfiko, Transporte i Planifikashon Urbano ta pidi atenshon di un i tur ku ta transportá òf ta ofresé transporte komersial (kontra pago) na pasaheronan sin ku nan ta disponé di pèrmit òf eksonerashon a base di e lei “Eilandsverordening personenvervoer” (A.B. 1969, no. 23).
Gobièrnu a tuma nota resientemente di kasonan kaminda hotèlnan (“resorts”), empresanan òf personanan ta ofresé pasaheronan transporte riba kareteranan públiko kontra pago direkto òf indirekto. E práktika aki ta kontra di nos lei di transporte di pasahero. Segun artíkulo 2 di e “Eilandsverordening personenvervoer” no por transportá persona riba base komersial, pues kontra pago, riba kareteranan públiko di Kòrsou sin un pèrmit òf eksonerashon di gobièrnu.
Tambe Gobièrnu a tuma nota di kasonan kaminda abogadonan lo a duna nan kliente konseho pa ofresé servisio di transporte numa paso esaki lo no ta kai bou di e “Eilandsverordening personenvervoer”. Pa aklará e parti aki, mester indiká ku den pasado tabata tin diferente kaso den korte kaminda wes a dikta ku ni maske e pasaheronan no ta ser kobra direktamente pa e kompania ku ta ofresé e servisio di transporte, indirektamente e pasahero ta paga pa e servisio di transporte.
Esaki ta tuma lugá por ehèmpel dor ku e hotèl ta paga e persona of kompania ku a transportá pasahero p’e, i e hotèl na su turno ta deskontá (‘reken door’) e gastunan aki den nan servisio i/òf produkto ku nan ta ofresé nan huéspet. Den un kaso asin’aki no ta hasi distinshon si esun ku ta ofresé e transporte mes ta doño di e vehíkulo, ni si e ta kumpra e servisio di otro hende.
Tin kòntròl mas rígido riba kumplimentu ku e “Eilandsverordening personenvervoer”, tantu pa esnan ku ta ofresé transporte ku pèrmit òf eksonerashon komo riba esnan ku ta ofresé transporte sin un pèrmit òf eksonerashon. Pues ta pidi tur persona òf kompania ku, na e momentonan aki, ta ofresé transporte pa pasahero sin ku nan ta disponé di un pèrmit òf eksonerashon, pa nan stòp ku e práktika aki mesora. Por hasi uso di tur persona òf kompania ku si ta disponé di un pèrmit pa ofresé servisio di transporte.
Esnan ku ta hasi nan mes kulpabel na esaki, lo por enfrentá enkarselashon.
Pèrmit di establesimentu pa un negoshi di transporte di pasahero no ta duna e kompania e derecho pa por transporta pasahero. Ta trata aki di dos lei distinto. I e persona ta deseá na risibí un pèrmit di establesimentu mester akudí na ‘Vergunningenloket’ na Euro Building den Saliña pa haña un pèrmit konforme e di dos lei.
Ta pidi pa tur persona ku tin duda pa lo ke ta trata e aplikashon di e lei, pa tuma kontakto ku Servisio di Tráfiko i Transporte na number di telefon 839-2133 òf via di e-mail info.vvrp@gobiernu.cw.


text:
Door di habri e siguiente listanan di rekisitonan di DIMAS bo ta haya sa lo cual cu bo mester trece:
Declaracion ‘No ta cay bou di LTU’ segun Articulo 1 LTU
Descripcion
- Personanan y cu tin nacionalidad Hulandes naci na Aruba
- Esnan cu a naturalisa na Aruba;
- Hulandesnan, naci for di Aruba y cu durante un periodo di minimo dies aña ta admiti na Aruba y nan residencia principal ta na Aruba.
- Yiunan di e personanan aki riba menciona cu tin nacionalidad Hulandes y cu a nace pafor di Aruba.
Unda pa pidi'e? / Mas informacion na
Kico mi tin di hiba cu mi?
Cuanto e ta costa?
Un declaracion di admision pa derecho legal segun articulo 1 di e ley di admision y expulsion (LTU) tin un duracion di 4 luna y tin costo di Awg. 100,00.
Cuanto tempo ta dura pa hay'e?
Ta dura 10 siman pa trata bo peticion.


text:
Nos tey pa yuda desde e prome momento cu un famia of persona ta sospecha cu por trata di un demencia. Nos ta sigui brinda guia, sosten y of pasadia durante henter e proceso. Tambe nos ta ofrece na tur interesado informacion tocante sindroma di demencia. Ki ora ta papia di un demencia, kico e symptomanan ta, kico mester haci of unda por acudi aki na Aruba pa ricibi ayudo ta algun ehempel di pregunta cu nos ta ricibi.
E meta di CasMarie ta pa aporta na un manera positivo y profesional na e calidad di bida di e persona cu demencia y nan famia. Pa logra nos meta nos ta brinda diferente servicio. Si ta desea por download nos folder pa mas informacion.
Nos centro di encuentro y informacion ta situa na Savaneta 532-A y ta e lugar caminda e servicionan di pasadia ta wordo brinda. Nos tin 2 grupo di pasadia; Memory Group pa esnan cu dificultadnan mas leve y pasadia CasMarie pa persona cu demencia caminda e dificultadnan ta mas avansa y ta depende di ayudo durante dia. Ambos grupo ta wordo (re)activa y stimula pa asina mantene e abilidadnan lo mas largo posibel. Nos ta brinda na ambos grupo un terapia psycho-social cu ta consisti di un combinacion di diferente actividad. Nos ta brinda entre otro actividad fisico, actividad social-emocional, actividad cognitivo, tambe tin actividadnan di obra di man, y oportunidad pa haci diferente wega hunto. Dianan di fiesta nos ta celebra hunto tambe nos ta ricibi varios biaha bishita di Clown Doctors, di Biblioteca Nacional y di Nelson Sprok cu su caha di orgel.
Tambe nos tin diferente servicio pa famia, entre otro nos ta organisa anochi di informacion na Dementie Café CasMarie. Esaki ta wordo organisa 4 biaha pa anja. Pa haya un bista di e programa por fabor click riba e link di esaki. Tambe nos ta brinda sosten y guia na famia. Esaki por den seno familiar of individual. Pa famia cu ta desea di participa den un grupo di contacto pa famia / support group esaki tambe ta posibel. Nos tin 2 grupo; uno den dia y uno anochi. Riba nos website bou di e link Servicionan di CasMarie por haya un bista di tur locual nos ta brinda na pueblo di Aruba.
CasMarie tambe tin un Facebook pagina, like e pagina pa asina por keda tambe up 2 date cu informacion for di CasMarie via Facebook.
E team di CasMarie ta chikito y multi-disciplinario. Nos ta profesional y dynamico. E base cu ta uni nos tur ta e amor pa nos trabou. Nos team ta consisti di un enfermera, dos guia di grupo, un terapista di actividad y un psychologo. Un di e guia di grupo parti mainta ta cushina un lunch delicioso pa tur nos clientenan. Tambe nos tin part-time un personal di housekeeping cu ta yuda nos mantene e lugar. Nos tin actualmente 2 boluntario cu ta yuda nos pa asina nos tur hunto por contribui na un optimal calidad di servicio pa nos cliente y nan famia.
Fundashon ta miembro di e plataforma Dementie Aruba, caminda hunto cu e otro partners den cuido nos ta trata di innova y mehora e cuida caminda cu por. E otro miembronan ta WGK, SABA, HAVA, DsZ.
Cu fundashon SABA nos tin un samenwerkingsovereenkomst caminda tin stipula cu nos ta traha hunto caminda tin e necesidad.


text:
Ki ora un minister tin cu bai cas?
Dialuna ultimo e mandatario encarga cu Husticia a declara cu si dos parlamentario di un fraccion no ta sostene un minister, cu esaki lo nifica cu ta dunando contenido na e regla constitucional asina jama 'vertrouwensregel' (regla di confiansa) y cu e consecuencia legal ta cu e minister en cuestion tin cu retira. Tambe a referi na locual a sosode na Corsou siman pasa cu parlamentario sr. Calmes a retira confiansa den Gabinete Rhuggenaath cu a conduci cu e minister di su mesun partido PIN a entrega retiro. Segun e mandatario di Aruba encarga cu Husticia esaki ta e ehempel pa sigui. Den e edicion di comunicado aki nos lo elabora den corto riba e nificacion di e vertrouwensregel y ki ora of con esaki lo por wordo aplica. Na Hulanda e vertrouwensregel aki no ta codifica den e Grondwet pero si ta cai bou di un 'gewoonterecht' esta un ley cu conoce su base pa via di wordo aplica mediante custumber. Den caso di Aruba e regla constitucional aki si ta ankra den nos constitucion. Art. II.2 inciso dos ta prescribi cu e minister cu no ta goza di e sosten di Parlamento tin cu pone su funcion na disponibilidad. Kiko e ta significa?E regla aki kiermeen cu un minister of e Gabinete por funciona solamente si nan por conta cu e confiansa di Parlamento. Cu otro palabra si Parlamento no tin confiansa mas den un minister, e por mande cas pa medio di un mocion di desconfiansa cu tin cu wordo aproba pa un mayoria. For di e memorie van toelichting bo por constata cu Parlamento tin e competencia pa retira e confiansa for di un minister si nan ta di opinion cu e minister ta actuando iresponsabel en contra di Parlamento. Por ehempel den un scenario cu tin mal maneho of decisionan controversial tuma door di e minister cu consecuencianan grandi pa pais e 'vertrouwensregel' por wordo aplica. Pero tambe si un maneho di e cartera ta empugna cu e programa di gobernacion e por wordo pidi pa responsabilisa su mes den Parlamento. Basa riba e fayo den su maneho e instrumento di e ‘regla di confiansa’ por wordo aplica pa manda un minister cas. Segun literatura e vertrouwensregel por wordo usa tambe como un 'powerplay' pasobra no tur ora e tin di haber cu un bon of mal maneho y un sancion riba esaki. E motibo dicon e ta wordo jama asina ta pasobra e por wordo aplica pa Parlamento hasta si e minister en cuestion ta haciendo su trabou bon of hasta si ta conforme programa di gobernacion. Cu otro palabra Parlamento por manda un minister cas sin necesariamente tin un motibo valido. Segun literatura e mayoria rekeri pa kita e confiansa for di un minister ta basa riba e hecho cu un mayoria ta rekeri pa forma un Gabinete net despues di eleccion. De facto esaki ta e esencia pa por tuma un decision solido ora cu ta trata di retira confiansa den un minister. Pero segun De Jonge no por descarta e scenario cu un fraccion di gobierno por retira confiansa di su propio minister cual lo por resulta cu e minister mes por kita di su funcion. Den un caso asina no mester papia di un mayoria di Parlamento pasobra e perdida di confiansa di su propio fraccion mes ta suficiente pa pone e minister den un posicion politico complica cu no ta reste nada mas cu retira, segun De Jonge. Como ehempel por menciona cu na aña 1951 Gabinete Drees/Van Schaik a cai pasobra e fraccion di VVD a retira confiansa di su propio minister encarga cu relacionan exterior. Otro ehempel ta na aña 1990 ora cu e fraccion di Partij van de Arbeid sosteniendo gobierno a retira confiansa di su mesun minister. Enfasis ta wordo poni riba e hecho si cu aplicacion di e regla di confiansa ta e ultimo recurso di Parlamento y cu e por wordo activa cu e aprobacion di e mayoria den Parlamento. Pero no ta tur biaha ora cu un fraccion retira confiansa di su propio minister esaki lo mester resulta den retiro di e minister en cuestion. Na 1962 e fraccion di VVD den Eerste Kamer a retira confiansa di Minister Visser, pero e no a retira pasobra representantenan di Tweede Kamer a aproba su presupuesto y a sostene e minister. Manera nos a indica na Hulanda e vertrouwensregel no ta codifica y no ta tur biaha cu un mocion di desconfiansa a wordo aproba den Tweede Kamer esaki a resulta den retiro di un minister. Pero den caso di Aruba e vertrouwensregel si ta codifica den nos constitucion y e consecuencia huridico ta uno cla. E splicacion di e memorie van toelichting tambe ta lagabo saca afor cu na Aruba mester di un mayoria di Parlamento pa por manda un minister cas. Si Parlamento indica cu un mayoria cu e no tin confiansa mas den un minister, e lo tin cu retira sino e lo ta actuando empugna cu nos constitucion. Den un scenario asina si e ta posibel pa Gobierno por recuri na e accion di kita e minister for di su cargo. Loke a sosode awor ta inconstitucional, sin base den ley y abuso di un competencia cu Gobierno ni e Minister president di Aruba tin. Nos kier a pone enfasis cu e tema aki ta uno extenso y dificil pa comprimi den un solo comunicado. Adicionalmente nos kier subraya cu e vertrouwensregel por wordo interpreta for di diferente angulo. Den otro comunicado lo sigui elabora riba e tema constitucional aki y riba e fenomeno cu e vertrouwensregel ta wordo aplica door di un fraccion sin cu necesariamente por papia di un mayoria den Parlamento. Scirbi pa studiantenan di ley: Wendrick Cicilia Gerick Croes LL.B. , BEc Attachments area


text:
Pa PIN: Krisis ta oportunidat pa inová
Pa PIN: Krisis ta oportunidat pa inová
Willemstad — Kòrsou, manera rònt mundu ta bibando momentunan di krisis komo konsekuensha di e menasa di Corona virus. Nos gobièrnu ta tumando e medidanan nesesario pa kontené e riesgo. Na mes momentu gobièrnu a anunsiá e promé pakete di alivio pa evitá pèrdèmentu di kupo di trabou i tambe ofresé sosten sosial na suidadanonan.
PIN sinembargo ta mira oportunidat durante e krisis aki pa nos para ketu i deskubrí oportunidatnan pa kambionan fundamental i inovativo den tur aspekto di nos sosiedat. PIN ta mira komo un fundeshi importante kambionan fundamental den nos sistema di enseñansa. Teknologia i kreatividat mester remplasá e sistema di enseñansa aktual i prepará futuro generashonnan pa e mundu ku a kambia permanente.
Banda di esei nos struktura ekonómiko mester bira unu di diversidat. Nos mester mira produkshon di kalidat di mas tantu produktonan di promé nesesidat komo énfoke di nos ekonomia, stimulando asina eksportashon tambe. Den e kuadro aki ta importante pa hasi mas i mihó uzo di teknologia, p.e. dor di komersio digital ku sistemanan di risibi pedido i hasi pago digital.
PIN próksimamente di akuerdo ku su manifesto lo bai entamá un konsulta riba e tópiko di inovashon den diferente bario di Kòrsou. Pa ehèmpel, lo krea sekshon di bario den un forma hopi inovativo kaminda nos lo huza teknología komo plataforma pa por interkambiá riba e tema aki ku henter nos komunidat di Kòrsou. Di e forma aki lo elimina e miedu di usa teknología pa hasi negoshi. Kòrsou lo bira un ehempel pa mundu kaminda a logra kambia e efektonan di un pandemia den oportunidat. Inovashon ta e solushon!


text:
Diahuebs merdia 28 maart 2019 Departamento di Premieheffing ta cera
En conexion cu actividadnan interno departamento di Premieheffing di SVb ta cera riba diahuebs 28 di maart entrante 12:00 PM.
Departamento di Premieheffing ta na unda trahadonan y doño di trabao ta bay pa inscripcion ademas haci cambionan riba nan datosnan. Departamento di Premieheffing ta situa na oficina principal na Eagle riba e prome piso.
Diabierna 29 di maart departamento di Premieheffing ta habri atrobe na e orario normal atrobe entrante 7:30 AM.


text:
Kralendijk – Marian Luinstra Passhier, dòkter di Salubridat Públiko a papia tokante e situashon di Corona vírùs na Boneiru.
“Na Boneiru nos a keda un temporada largu sin hende infektá ku Corona vírùs. Fin di ougùstùs esaki a yega su final, momentu nos a haña kasonan di hende infektá ku e vírùs. Den e di dos siman di sèptèmber e kantidat a oumentá. Komo ku den e wikènt di 19 di sèptèmber a resultá ku den un periodo kòrtiku, hopi resultado positivo a drenta, nos a implementá e medidanan riba 21 di sèptèmber.
E siman tras di lomba nos a traha duru na departamentu di Salubridat Públiko, pa analisá e kasonan di hende infektá ku a tuma lugá entre 11 i 19 di sèptèmber, ekstensivamente dor di hasi entre otro investigashon di fuente i kontakto. Mi ke wak bèk ku boso riba e desaroyonan den e periodo aki i kon e vírùs a plama den e siman ku a pasa.
For di 11 di sèptèmber nos a hasi mas ku 2000 (mil) tèst na e departamentu di Salubridat Públiko, di kua 113 tabatin un resultado positivo. A hospitalisá un total di 7 persona i 2 di nan a fayesé. Afortunadamente entre tantu tin hende ta rekuperá tambe.
A trasladá un di e personanan ku tabata hospitalisá, pa CMC na Kòrsou. Fundashon Mariadal a pone personal, aparato i remedi èkstra na disposishon i por brinda kuido intensivo na pashèntnan di CoViD-19. Tòg ta wak kontinuamente serka kada pashènt ku CoViD-19, unda e por haña mihó kuido na e momentu ei. Tin biaha traslado ta deseá, por ehèmpel, pasobra e pashènt ta rekerí un sierto spesialismo médiko òf tratamentu médiko, ku aki no ta optenibel riba e nivel di ICU. Den un kaso asina por trasladá e pashènt pa un hòspital, ku nos ta traha kuné, na Kòrsou òf Aruba.
Te ku 19 di sèptèmber tabatin solamente un kantidat chikitu di infekshon nobo pa dia. Riba 19 di sèptèmber e spantu a bin na momentu ku 16 hende tabatin resultado positivo riba 1 dia. Dor di esaki Boneiru a drenta den un situashon total nobo. Esaki a nifiká ‘alle hens aan dek’ pa alkansá tur e hendenan, pone nan den isolashon i pa start e investigashon di fuente i kontakto. Na mes momentu nos a kuminsá reuní ku vários partido pa konsehá Gezaghèber tokante kiko e kantidat grandi di infekshon aki lo a nifiká pa Boneiru. For di esaki e medidanan di 21 di sèptèmber a resultá i nos análisis di e simannan ku a pasa, tabata e base pa e konseho na Gezaghèber tokante e medidanan nobo.
E vírùs a aparesé rònt mundu, i na Boneiru tambe. Ta ferwagt ku Corona vírùs ta keda entre nos pa largu tempu. Sinembargo ta keda na nos pa biba ku otro di manera ku nos ta mantené e kantidat di hende infektá ku e vírùs ménos posibel. Pa kòrta su paso di un manera ku tòg nos por sigui ku nos bida. Esaki por dor di mantené nos mes na e medidanan: mantené sufisiente distansia, tosa den bo èlebog, laba bo man regularmente. I si bo tin keho: keda kas i yama e departamentu di Salubridat Públiko na 0800 0800 pa hasi un tèst”, Marian Luinstra Passhier a bisa.
–


text:
ORANJESTAD – Durante un reciente conferencia di prensa, Prome Minister Mike Eman y su colega di Infrastructura Benny Sevinger, a informa cu a keda aproba areanan rond di Aruba cu ta bay wordo uza pa proyectonan pa produccion di energia alternativo. Tur esaki den cuadro di e meta cu ta trahando riba dje pa e isla logra ta liber di fuel oil na 2020. Prome Minister Mike Eman a informa cu aworaki Aruba ta na un 40% di total di produccion di energia berde, via di e panelnan solar y molinanan di biento.
Tanto WEB como ELMAR ta trahando den forma activo pa cumpli cu e meta poni pa 2020, segun Eman a bisa. “Nos ta trahando duro pa logra cu na 2020 nos ta e prome pais cu ta totalmente sostenibel. Nos ta canando den bon direccion pa haya alternativanan cada bes y den e meta aki ciudadanonan tambe por participa,” e mandatario a expresa. E plan di Urirama ta den Corte. Di otro banda e parkenan solar a haya un empuhe basta grandi. Tin esun banda di aeropuerto cu ta percura pa 4 megawatt, ta desaroyando uno di 5 megawatt na Seroe Colorado.
Minister Benny Sevinger a confirma tambe cu recientemente tabatin un reunion importante, den cual a participa Utilities Aruba, Ministerio di Infrastructura y Ministerio di Asuntonan General. A haci peticion pa reserva 3 area unda cu por desaroya proyectonan di energia berde. Minister Sevinger a confirma cu e 3 areanan a keda aproba door di su Ministerio. Prome Minister a splica cu un di nan ta riba e caminda cu ta conecta Barcadera cu Green Corridor. Na banda drechi a reserva algun area pa empresanan y tras di nan lo construi un Parke Solar cu por produci casi 10 Megawatt di coriente. Den e meta sostenibel cu ta trahando riba dje, Prome Minister a bisa cu nan a haya un partner importante den Tesla. E empresa aki ta desaroya parkenan solar hunto cu bateria. Ademas di esey tin planea un Parke Solar den area di WEB mes, na e casnan di WEB, cual lo produci algun megawatt di coriente y finalmente tin esun na Smart Community.
Mientras cu e proyectonan di biento ta sufriendo cierto tardanza door di casonan den Corte, “esaki ta duna nos confiansa cu nos por logra e vision di 2020, sigur si mira e desaroyo cu tin awo cu Tesla cu ta ofreciendo Parkenan Solar cu bateria, cual ta yega na trece stabilidad den e produccion di coriente. Esaki ta haci cu durante dia e baterianan ta wordo carga y anochi e coriente ta wordo usa. Pues e tecnologia ta wordo usa den forma continuo. E ta haci cu solo ta bira hopi atractivo. Si antes e tabata un produccion di 60% di solo y 40% di biento, awor cu e uzo di baterianan ta haya hopi mas di solo, y tambe energia renobabel di otro tecnologia, manera deep sea water cooling. Nos tin hopi confiansa cu nos ta logra nos meta.”
Sevinger a splica cu e motibonan cu no ta construyendo un cantidad di parkenan di energia renobabel, no tin di haber cu e capacidad pa construi nan, pero e ta basa riba e estudionan con pa mantene stabilidad di e grid na momento cu tin hopi energia renobabel, pasobra nan ta fluctua hopi. E tecnologia con pa maneha e fluctuacionnan ta retonan. Pesey, el a bisa, tur bista ta riba Aruba, pa mira con ta maneha e retonan aki, con ta yena e buraconan den e fluctuacion, e tecnologia cu ta bay uza cu lo ta algo unico cu Aruba ta desaroyando pa yega na su meta. “Tin pais cu tin hopi energia renobabel y mayoria ta basa riba Hydro-energy, cu ta constant, pero cu tin problema ora cu riunan seca. Na Aruba tin hopi energia renobabel, pero cu variacion di tecnologia. Esey ta haci e situacion di Aruba algo unico.”


text:
ORANJESTAD (AAN): El a bira un lugar unda autonan ta aglomera pa toca musica duro, pa otronan chill siendo cu tin gebiedsverbod.
Y den fin di siman a bin haya sa, cu e area rond di Tanki riba sero di Alto Vista ta wordo usa tambe pa gangnan confronta otro. Diadomingo madruga hasta a menciona cu un hende a resulta herida cu tiro eyriba.
Esaki autoridad a bin haya sa, ora cu na Servicio di Emergencia na Hospital, algun hende a trece un persona masculino cu supuesto tiro di bala na cabez, y e tabata sangrando.
Mesora personal di emergencia a bay atende e persona, como cu un tiro na cabez ta algo serio. Tambe nan a core notifica Polis den casonan asina. Di e forma ey Polis a bin haya sa di e asunto.
Sinembargo esnan na Servicio di Emergencia cu a haci e prome examen, a bin realiza cu e herida aki no ta causa pa un impacto di bala. Ta un otro obheto a dal den cabez di e persona aki, y e homber a bira histerico y spanta su alma keriendo cu nan a tire.
Vocero Policial Liliana Rasmijn a indica cu enberdad e sucedido di Diadomiongo madruga na tanki di Alto Vista, e victima masculino no tin herida di bala. E lo a ricibi impacto di un obheto manda riba dje cu consecuencia cu e la haya un herida na su cabez.
Pa seguridad, toch Polis a acudi rond di e area di tanki den oranan di madruga, y cu luz a check tur rond abao kico por haya. Pero te cu banda di 2:30 am, no a haya ningun huls benta abao. Esey por ta confirma e realizacion cu enberdad e persona no a haya tiro.
Pero prome cu Polis por a sigui cu e investigacion, a bin haya sa cu dos gang ta tratando di start pelea den parkinglot di Hospital. Y tur cos tin di haber cu loke a socede riba tanki di Alto Vista.
Polisnan a yega rapido, y mesora a realiza kende ta e hendenan cu ta buscando pleito, y a detene nan. Uno di nan ta un recidivista di Husticia, kende na numeroso ocasion a haye envolvi den problemanan grave, y su papel di castigo ta mahos mancha mes.
Nan a wordo deteni y hiba pa Warda di Polis pa asina Recherche por sigui cu e investigacion rond di henter e bada-bada aki. A busca un Takelwagen tambe pa transporta 2 vehiculo cu a wordo confisca door di autoridad, y pa bay listra esaki meticulosamente na Warda di Polis.
Un cos ta sigur, esta cu di awor en adelante lo ta bon pa Polis cuminza patruya mas regularmente anochi tambe den area di Alto Vista, y e demas tankinan cu tin rond di Aruba.